text:
23/12/09
E par regâl une conte...
15/12/09
10 agns di 482: inovâl cu la bocje gherbe
13/12/09
10 agns di 482: une ocasion par fevelânt
12/12/09
Une valutazion su la politiche linguistiche in Friûl - VJ
09/12/09
Furlan e RAI: cualis prospetivis?
La cuestion plui grivie e je chê dal contrat di servizi RAI – Ministeri des comunicazions là che si riscje che, ancjemò une volte, no sedin cjapadis sù lis indicazions previodudis de leç 482 pe presince des lenghis minoritariis intal servizi radiotelevisîf public. Su chest front al è l’impegn di ducj i sogjets furlans par sburtâ su la Comission parlamentâr di vigjilance RAI e sul Ministeri par che il prossim contrat al rispieti lis indicazions de 482.
Dut câs a son ancje altris fronts là che si pues intervignî. Un front al è chel de modifiche de convenzion tra la RAI e la presidence dal Consei dai Ministris pes trasmissions televisivis in Friûl – Vignesie Julie, là che la Regjon e à za domandât che une part de programazion e vegni fate par furlan. La Regjon e à po fat domande formâl par che si slargji a dut il teritori regjonâl il segnâl de rêt 3 bis in spiete che al rivi il digjitâl vie tiere (metât dal 2010). La gnove Rai 3 bis e e varès cussì di dâi acet a dutis lis lenghis de nestre regjon. La Regjon e à po confermât che la convenzion cu la RAI dal Friûl – Vignesie Julie e sarà rignuvide ancje intal 2010 pes trasmissions radiofonichis par furlan.
30/11/09
La infrastruture che e covente di plui
L’INFRASTRUTTURA PIU’ NECESSARIA
L'ha detto e fatto capire più volte il presidente della Regione, Renzo Tondo; l'ha confermato a chiare lettere l'assessore alla Cultura, Roberto Molinaro, a un recente incontro sull'attuazione della legge di tutela: la valorizzazione della lingua friulana non è tra le priorità dell'attuale Giunta del Friuli-Venezia Giulia. Soprattutto in tempi di ristrettezze economiche. Per cui, nella finanziaria per il 2010, le già scarse risorse per la «marilenghe» subiranno una sforbiciata del venti per cento. E dallo Stato non arriverà certamente una mano, considerato che lo stanziamento per la legge quadro sulle minoranze linguistiche storicamente insediate in Italia è stato praticamente annullato. Ne consegue che le norme per il friulano previste dalle leggi statale 482 del 1999- che bel modo di celebrare il decimo anniversario! - e regionale 29 del 2007 resteranno in gran parte lettera morta. Il pretesto per i tagli è la crisi. E tutti sembrano pacificamente accettare il principio. Senza tenere conto che la Regione nel 2009 ha destinato al friulano circa 4 milioni di euro. Tanto o poco? A qualcuno - politico, uomo di cultura, giornalista - è sembrato tanto e non ha mancato di sottolinearlo in ogni occasione.
(...)
27/11/09
Un libri che al tabaie di politiche linguistiche
26/11/09
Chei che a cjacarin par dibant…
23/11/09
In linie il dossier sui atacs cuintri de lenghe furlane
14/11/09
Lenghe e liturgjie: un probleme viert
09/11/09
Atacs de stampe taliane: cumò a rivin lis denunciis
Viodarìn cemût che la magjistrature taliane e rispuindarà, ma par intant si trate di un fat gnûf che al mostre cemût che in Friûl no si è plui disponibii a fâ fente di nuie.
Us anticipìn ancje che, tes prossimis zornadis, o tornarìn su la campagne de stampe taliane cuintri dal furlan e di chês altris lenghis minorizadis.
29/10/09
Leç regjonâl ancje pal todesc
Il Consei regjonâl, intant de riunion di martars, al à fate buine une leç pe tutele e pe promozion des varietâts todescjis feveladis in Friûl. Il test, che al propon intervents che pe plui part a jerin bielzà garantîts cu la 482/99, al è stât fat bon cul vôt a pro di ducj i conseîrs, sei di maiorance che di oposizion. Par fortune, di fat, chest proviodiment nol à vût di patî chei atacs furibonts che si veve viodût pe leç sul furlan. Dut chest, cemût che al è naturâl, nus fâs plasê ancje parcè che, za di timp, il Comitât 482 al domandave une leç di pueste pe promozion des varietâts todescjis dal Friûl. Ce che, invezit, no nus plâs masse al è il fat che il proviodiment al nas cence cuvierzidure finanziarie; ven a dî che, se no saltaran fûr bêçs, al restarà dome su la cjarte. O sperìn pardabon che chest nol sucedi.
22/10/09
Comunicât dal "Comitadu pro sa limba sarda"
18/10/09
Consegnât il tierç rapuart su la metude in vore de Convenzion Cuadri pes minorancis nazionâls intal Stât talian
06/10/09
Il Comitât 482 i rispuint al " Venerdì di Repubblica"
05/10/09
Dialets di serie A e lenghis di serie B...
03/10/09
In Italie al è puest dome pal talian
“In Italia c’è una sola lingua, l’italiano.” Peraule di espert. Cun di fat, daspò che la stampe taliane e à za trat di drete e di çampe cuintri dal furlan, ancje “il Venerdì” di Repubblica al à decidût di dî la sô. Cussì al à ancje pensât di domandâi un parê a Raffaele Simone (ordenari di linguistiche gjenerâl alì de universitât “Roma Tre”) che, prime nus spieghe che tra lenghe e dialet no je nissune diference, ma subite daspò al zonte che in Italie e esist dome une lenghe, ven a dî il talian. La mascare e je colade: il furlan, il sart e il ladin – al dîs l’espert – a son dome dialets. Aromai – al continue – i “dialets” a son patrimoni vîf dome par “viei, analfabetis e emargjinâts”, a son une bataie “démodé”, une “cause pierdude”. Si pues inmò acetâju fin che si ju dopre in famee o li ator, ma plui innà di chel si cole intune “rivendicazion politiche antimoderne”.
Sono pardabon chei chi i linguiscj che a insegnin tes universitâts talianis? Ise cheste chi la vere Italie: raziste e fassiste, che e scuintie la sô Costituzion, che e volarès scancelânus lenghe e identitât, vualivânus e tignînus sotans?
Furlans, sarts, ladins e v.i. o sin ducj sot atac e no podìn fâ fente di nuie. O sin in cunvigne cul resonament che al fâs Gianfranco Pintore tal so blog: "A son dome ronadis, al ribufe cualchi amì al volarès lâ pes pierdudis. No soi dacuardi: milions di letôrs, che no àn par fuarce di capî di linguistiche e glotologjie, a 'nt son influençâts cence podê scoltâ altris cjampanis che no sedin chestis. E par no colâ te vuate di une ideologjie paranaziste no son avonde i riclams di Tullio De Mauro. (...) Cumò nus tocje ancje a nô (...) di movisi par fâ in maniere che la campagne mediatiche e la insensibilitât de politiche no si dedin dongje par cumbinâ ribaltons."
28/09/09
Furlan sot atac: nuie pôre, in Regjon si prepare la leç sui dialets!
24/09/09
Lenghe locâl: vantaç competitîf o tare di eliminâ?
Cualitât dal servizi. Il client al à miôr doprâ la lenghe che al sint plui dongje. Par che i prodots o i servizis di une imprese a sedin plui competitîfs e di cualitât, il client al à di podê sielzi la lenghe che al à miôr. L’ûs de lenghe dal puest al permet di jessi plui dongje dal client e di vê plui confidence.
Produtivitât. L’ambient di lavôr al influìs su la sodisfazion dai dipendents e, duncje, sul lôr leam cu la aziende. Diviersis impresis che a doprin la lenghe locâl si son visadis che cussì a cressin lis motivazions e il sintiment di partignince dai dipendents. Plui alte e je la motivazion, plui alte e je la produtivitât.
Sù par jù tes stessis zornadis, invezit, su la stampe regjonâl si podeve lei un intervent dal president regjonâl de Confindustrie, Alessandro Calligaris, là che si diseve che pal avignî des aziendis nostranis al covente che i fruts a studiin l’inglês e il cinês, no fevelâ di lenghe locâl. Al è zaromai di agns che o sintìn cheste naine e, se nancje lis vuadoladis de crisi a àn sburtât a frontâ plui a fonts cheste cuestion, al è pardabon di ce preocupâsi.
21/09/09
Il delit di volê doprâ une lenghe in maniere normâl
A son centenârs lis letaris di proteste rivadis a L’espresso pal articul di Tommaso Cerno (a declarâlu al è stât lui stes), ma il setemanâl nol à coret nissune des falopis che a jerin intal toc e nancje garantît il dirit di repliche.
Tal ultin numar di Io donna, invezit, une segnalazion piçule piçule pes reazions rivadis dal Friûl si le cjate. Dopo des primis riis di une des letaris rivadis, si pues lei la rispueste dai autôrs dal articul. No je nissune mende a ce che a vevin scrit. In buine sostance, a disin dome che la lenghe furlane – dal moment che e varès une “divignince contadine” – no va ben par fevelâ di siencis, di informatiche, di aministrazion e v.i. e che, doprantle par chescj e par chei altris cjamps de vite moderne, no si le difint, ma si le rint ridicule…
Si podarès ricuardâ che il furlan al è stât lenghe di poesie almancul dal ‘300 indenant, che al jere doprât par scrivi tescj aministratîfs za vie pal ‘400, che si lu doprave tal studi universitari di Cividât, che par predicjâ in glesie si lu à doprât fintremai la prime vuere mondiâl cuant che i talians lu àn proibît, che tal ‘800 si vevin za un periodic e diviers lunaris scrits par furlan, che tal imperi absburgjic al vignive doprât ancje par tescj uficiâi e v.i., ma parcè pierdi timp a spiegâ a cui che no i interesse di capî?
Cheste int, di fat, e vûl l’apartheid linguistic. Par lôr, il furlan nol à dirit di jessi une lenghe normâl, ma al à di sta tal so puest: fûr des istituzions, fûr dai mieçs di comunicazion, fûr de scuele. Intune societât come chê di vuê, chest al vûl dî che l’unic puest pe nestre lenghe, daspò di une agonie plui o mancul lente, al è il simitieri…
La robe piês però e je la ipocrisie di chestis personis che di une bande a disin di amâ il furlan e di chê altre a acusin chei che a lavorin pe sô promozion di fâ un delit: il delit di volê doprâ une lenghe in maniere normâl.
16/09/09
Lenghe e economie: une propueste de Sardegne
O profitìn di cheste gnove ancje par dîur grazie in maniere publiche a ducj chei sarts che ta chestis zornadis nus àn puartât la lôr solidarietât pai atacs indreçâts di une part de stampe taliane aes iniziativis par promovi e par difindi la lenghe furlane. Un grazie particolâr a Gianfranco Pintore che sul so blog si à ocupât plui voltis de cuestion cuntune luciditât che no je facile di cjatâ ator (par esempli, dait un cuc achì e achì), ma ancje ae "Acadèmia de su Sardu" che il so messaç lu cjatais tal prin coment o ancje fracant ca.
09/09/09
Une rispueste in musiche: SUNS!
Un apontament che al unìs ancjemò une volte il Friûl ae Europe propit in graciis de sô lenghe proprie – il furlan – e, plui in gjenerâl dal so plurilinguisim.Forsit, e je propit cheste la rispueste miôr a ducj i atacs cuintri de lenghe furlane e di cui che si bat par jê.
Cun di plui, intant de serade, si podarà viodi di gnûf adun i Mitili FLK, cu la lôr formazion storiche: une ocasion pardanon uniche. Par dutis lis informazions cjalait achì. Alore, si viodìn sabide di sere!
Atacs cuintri dal furlan: une piçule rassegne stampe
Dispès si trate di intervents (in cierts câs ancje televisîfs) che a ricjapin elements dai doi articui za citâts, cence nancje preocupâsi di verificâ la font e, tant mancul, di cirî un contraditori. Al è il câs di chest articul su Il sole 24 ore e di chest altri su L'Unità, che par altri al rive daspò dai intervents di dut altri nivel firmâts di Tullio De Mauro (achì o cjatais il prin). La liste, dut câs, no finìs achì. Se o vês informazions in proposit mandaitnuses (se pussibil cun riferiments a autôrs e datis e, ancjemò miôr, cui leams direts al toc) cussì e metìn dongje une biele documentazion.
Ta chescj dîs, dut câs, al à ancje cui che al à dât vôs a posizions ben diviersis, come tal câs dai doi intervents publicâts dal Gazzettino (sezion udinese) che o metìn in integrâl tai prins doi coments.
05/09/09
Iniziative dal Comitât 482 cuintri dai atacs dal Corriere della Sera / Io donna ai dirits dai furlans
Intervents a favôr dai dirits linguistics de comunitât furlane
04/09/09
Vierte la cjace al furlan: ocjo a no fâsi sbalinâ la lenghe!
Ve che a rivin i "nestris"...
31/08/09
Iniziative di proteste dal Comitât 482 cuintri dal atac dal Espresso ai dirits dal popul furlan
25/08/09
E continue la polemiche su la propueste de Leghe di insegnâ i dialets talians a scuele
30/07/09
Ancje il Boss al fevele furlan!
02/07/09
Cui ti dîs di no par une ore?
Ai 30 di Jugn, ospit a Radio Spazio 103, il president de Zonte regjonâl Renzo Tondo al à declarât che il fat che il 64% dai gjenitôrs al vedi domandât di vê la lenghe furlane a scuele nol è masse significatîf. Il president de Regjon al à marcât di no jessi dacuardi cu la posizion dal condutôr su cheste cuestion e al à dite: “Se ti rive a cjase la letare 'vûstu il furlan?' Tu disis sì. Cui ti dîs di no par une ore... Nol è... [indicatîf]. Se tu fasis la stesse domande 'vûstu l'inglês o il todesc' ti disin di sì...”
Achì però no si fevele di sondaçs di opinion, ma des domandis fatis dai gjenitôrs al moment de preiscrizion. Che al vûl dî che, daûr de legjislazion dal stât (482/99), lis scuelis a àn di garantî almancul ai fîs di chestis personis l’insegnament de lenghe proprie dal Friûl. O pensìn che, tant che massim rapresentant istituzionâl di cheste Regjon, Tondo al varès di mostrâ plui atenzion pe volontât dai citadins e di ativâsi par che lis leçs a sedin rispietadis, ancje tal câs che nol sedi dacuardi cun lôr. Cul stes sisteme, si podarès dî che il fat che Tondo al sedi president de Regjon nol è masse significatîf; se ai furlans i fos stât domandât se a volevin president Obama o la Merkel la percentuâl di preferencis e sarès stade compagne...
Ancjemò une note prime di finî. La frase dal president de Regjon, inte version de ANSA par talian, e devente: “non vuol dire nulla; se la domanda fosse stata per l'inglese la percentuale sarebbe stata identica se non superiore.” Se no si è nancje bogns di fâ une traduzion cussì semplice e je propite vere che al covente plui furlan a scuele...
18/06/09
Campagne cuintri dal furlan: un altri atac cence mani
Daspò de sentence de Cort Costituzionâl al à tornât a alçâ il cjâf il partît trasversâl dai antifurlans. Chest viaç al somee che la cuestion e sedi che si spindin masse bêçs pe lenghe furlane.
Tra i diviers atacs fats indenant, chel che une cierte stampe locâl (in particolâr il Messaggero Veneto) e à metût plui in evidence al è stât chel rivât dal conseîr regjonâl Pietro Colussi cuintri dal lavôr dal Grant Dizionari Bilengâl Talian – Furlan fat dal Centri Friûl Lenghe 2000 (consorzi formât di Universitât dal Friûl, Consorzi Universitari dal Friûl, Societât Filologjiche Furlane, Informazion Furlane soc. coop., Istitût Ladin Furlan “Pre Checo Placerean”, Circul Culturâl “Menocchio”, Union Scritôrs Furlans e Serling soc. coop.). Lis acusis a jerin di ritarts e di coscj masse alts, cundut che i timps di consegne a son simpri stâts rispietâts e i coscj di produzion a son stâts valutâts masse bas di esperts tant che il grant linguist e ex ministri Tullio De Mauro, ma ancje dal linguist Michele Cortelazzo citât dispès di cierts gjornaliscj in maniere pôc corete.
Ce rispueste aie dade la int al GDBTF? Il sît dal CFL2000 al è stât consultât plui di 200.000 voltis, plui o mancul 8.000 personis a àn vût a gratis il GDBTF in CD za tal 2005 e altris 5000 e passe lu àn scjariât, simpri a gratis, di Internet. Ancje la presentazion de seconde edizion dal CD, fate l'an passât, e à viodût la partecipazion di almancul uns 300 personis (te foto).
Duncje, rispiet a ce che al à dite Colussi, ma soredut chei gjornaliscj che a àn sglonfade la robe, il panorame al è pardabon un altri: finanziaments masse precaris e bas, une opare preseade in Friûl e a nivel talian e internazionâl, cjapade di esempli de universitât di Stocolm in colaborazion cul CNR di Pise, la universitât di Macerata e l'Istitût di Ricercje pes Lenghis de Finlande. Cun di fat, l’assessôr regjonâl Roberto Molinaro, che si è confrontât cui dirigjents de ARLeF e dal CFL2000, al à parât indaûr dutis chestis acusis cence fonde.
11/06/09
Elete al parlament european une candidade che e à sotscrit il document dal Comitât 482
06/06/09
Fâ confusion par sabotâ la tutele des lenghis minoritariis
- confusion tra lenghe e dialet, no par dâ plui tutele ai dialets, ma par gjavâ chê misare tutele che a àn aes lenghis minoritariis;
- riclams ripetûts ae Nazion Taliane, come se e fos menaçade des lenghis minoritariis, ma naturalmentri no dai dialets;
- la declarazion platade che lis lenghis minoritariis no son valôrs che a fasin part dal patrimoni de Nazion Taliane, e duncje no van sostignudis par no creâ divisions "etinichis";
- un atac ae dignitât di lenghe dal sart e dal furlan, par sbassâju al nivel di dialets;
- un atac cuintri dal standard linguistic des lenghis minoritariis (in chest câs cul pretest dal albanês) par mantignîlis intune mancjance di riferiment che e produsi la lôr assimilazion al talian;
- la declarazion di volê fâ clarece e distinzion, intant che al è clâr che si vûl fâ confusion e gjavâ fondis economichis ae tutele des lenghis minoritariis.
L'autôr di chescj atacs al è il calabrês Pierfranco Bruni, che si declare president dal "Istituto di Cultura delle Lingue del CSR", ent misteriôs che nol à nancje une pagjine web li che si puedi documentâsi su lis sôs bielis propuestis e iniziativis. Cun di plui Bruni al è funzionari dal Ministeri pai Bens e pes Ativitâts Culturâls.
31/05/09
Europe: 7 candidâts pai dirits linguistics
Altris detais su la iniziative sul sît dal comitât.


c: text/html

text:
In chê dì la partide e jere za ben inviade cuant che jo, a pene rivât, no ti viodio, di stant ancjemò su la stradele, chel simbinît di un balon traviersâ la strade e rivâ saltuçant fin dongje de cjadreute di nono Gjelin, il teribil nono Gjelin! E devant dai voi o ai za la sene seguitive: il vieli al brinche il balon, in man i comparis la britule e zac, zac! Dôs vuarvelis sul corean e adiu partide par vuê e par cuissà fin cuant, cui lu cjatie un altri balon?
No li, sturnît di un stupidat di un balon! No sâstu tancj tiei fradis che a àn vude lassade la sghirbe sot de britule di nono Gjelin! Tropis mai partidis lassadis a mieç, va vie di li, balonat, Danêl dulà sêstu?
Nono Gjelin al jere a stâ juste in rimpet dal cjamp di balon e si sentave su la sô cjadreute in bande de sô puarte di cjase e nus cjalave zuiâ. Atents di no tirâ di chês bandis di là, che par là il balon al riscjave une fin precoce. Danêl al jere il plui brâf a zuiâ di balon, veloç che nissun nol rivave a stâi daûr, dome lui al jere rivât adore a salvâ il balon, tantis voltis, in extremis, juste prime che la britule e fases la sô maledete vore.
Ma in chê dì al jere in ritart! E vie nô, balon sbregât, partide finide! Che il balon al è za li che al va a sbati propi cuintri il picôl de cjadreute! Ah no, no, no la britule, us prei Signorut! Ma nono Gjelin al è za che al slungje un braç, velu!…Ma…ma il balon i scjampe, alore al ponte lis mans sui zenoi par tirâsi sù, ma… nol rive. Nol rive a jevâsi. Al plombe jù in sinton su la cjadreute e il balon al è li a no plui di doi metris, al è cussì dongje, ma aromai cussì lontan par lui. E la britule e reste inutile inte sachete.
Coventavino i milions di peraulis letis in miars di libris, coventavino filosofie, psicologjie, epistemologjie, ermeneutiche par capî ce puare robe che al è l’om?!
A pene nassût, za al scomence a murî, fin che al rive il moment che nol è plui bon di jevâsi sù di une cjadreute?
In chê dì la partide, aromai che o savevin il balon par simpri fûr di pericul, e je durade fin scûr.
di Laurin Zuan Nardin
#1034
Conte tirade dongje di Vôs de Basse 2020

robotstxt: allowed

filter: keep


text:
E îr di sere, propite pene rivade la Conte dal Mês di Setembar, Fros, o vin fate ancje une super Lotarie, che magari cui che al è su facebook al varà ancje za viodût.
Tant par scomençâ, o vevin i premis adats pe ostarie, cul nestri super sponsor Friûlpoint che al à vistût sedi l’Ostîr, sedi i Piçui aiutants di Contecurte. Prin premi il grumâl, che no si pues sigure vê une Ostarie cence grumâl. Po dopo lis dôs cjicaris, strachis ma legris, e ae fin ancje il puarteclâfs, che us covente soredut cuant che o vignês fûr de ostarie, par cjatâ la clâf di podê jentrâ cjase a scûr.
Ma cemût vino fate la Lotarie, chest colp? Eh… o vin metude adun une robe sofisticade. Ae fin de conte dal mês, dopo l’articul de Coghe, insiorât dai dissens piturâts di Jacum e Ricart, o vin metût un biel test. Partint dal vuestri numar segret, che us è rivât te mail de conte, e lânt daûr des istruzions, o podês scuvierzi se o sês Benandants o Striis, la bestie che o doprais tes vuestris scorsenadis e la arme che o tignîs in man, in bande dal soròs o dal fenoli.
Si che duncje, cui aial vinçût la Lotarie?
A àn vinçût chestis trê cumbinazions!
- Un BENANDANT a cjaval di un GJAL cuntune bachete di COCOLÂR
- Une STRIE a cjaval di un RIç cuntune bachete di SAÛT
- Un BENANDANT a cjaval di un BOLP cuntune bachete di CJARIESÂR
Sì che duncje, se tal test us ven fûr une di chestis cumbinazions, rispuindêt ae mail, che o vês vinçût i premi de Friûlpoint!
Un Mandi a ducj, e ariviodisi al mês che al ven!


text:
Il plui fuart campion furlan di corsis categorie «Gran turismo» si clame Luca Cappellari. Classe 1963, al à un palmares disconfinât dal 1990 a vuê, tra campionâts mondiâi, europeans e talians. E di velocitât. Prime, dal 1977, si dedicà al motocross. Il titul plui impuartant di chest campion al è il Campionât mondiâl Fia, Gran Turismo tal 2004, vuidant une Ferrari 550 Maranello. Tal 2008, invezit, al è stât campion talian «Turismo endurance» e vincidôr de «European touring cars series».
Te storie dai motôrs no si pues lassâ fûr Domenico Romanello, di Udin: prin furlan a vinci un campionât talian di velocitât tai agns Sessante, e a vuidâ in competizions europeanis, tal 1963, une Fiat-Abarth 1000 te «Coppa della Consuma» e te «500 km Nürburgring».
TAI RALLY_ Campion di Rally pluri medaiât al è Claudio De Cecco, 46 agns di Manzan. Al à vinçût sîs «Coppa Italia» (1993, 1994, 1995 in cuarte e cuinte zone, 1996, 1997) e trê «Mitropa Rally Cup» (1996, 2004, 2005). Il so curriculum sportîf al scomence a metât dai agns Otante e al cjape dentri ancje altris vitoriis a rally regjonâi e partecipazions, cun bon colocament in classifiche, in competizions todescjis e austriachis.
IL POLIEDRIC MARCHIOL_ Te storie a jentrin ancje Gianni Marchiol e il so fedêl navigadôr Giovanni Battista Campeis. Marchiol al à corût e vint un pôc di dut: rally, salidis e circuits. E al à vuidât di dut: di Porsche a Honda, passant pe Clio. Al à començât tal 1966 e al è ancjemò in ativitât li de scudarie Friûl, ancje se al à plui di 70 agns. Campeis al è stât campion talian di Rally cun Porsche.
IL PRIN IN PORSCHE_ Ancje Paolo Pasutti al à vinçût titui talians, corint cuntune 1900 Porsche Carrera. Anzit, al è jentrât te storie dal automobilisim par jessi stât a nivel nazionâl il miôr pilote propit di chê stesse cjase di produzion di machinis. Cumò si sta dedicant aes «machinis storichis». Propit la stesse dissipline dulà che a àn vinçût titui europeans Luigi Tosolini (categorie velocitât), Rino Muradore e, plui di resint, Guido Belli.
Oscar Puntel
SPECIÂL – I plui fuarts in machine............
Il plui fuart campion furlan di corsis categorie «Gran turismo» si clame Luca Cappellari. Classe 1963, al à un palmares disconfinât dal 1990 a vuê, tra campionâts mondiâi, europeans e talians. E di velocitât. Prime, dal 1977, si dedicà al motocross. Il titul plui impuartant di chest campion al è il Campionât mondiâl Fia, Gran Turismo tal 2004, vuidant une Ferrari 550 Maranello. Tal 2008, invezit, al è stât campion talian «Turismo endurance» e vincidôr de «European touring cars series».


text:
Il furlan “queneau” ti stufe Carlo Tolazzi Kappa vu, 2022 CE LIBRI ISAL? Un libri di un centenâr di pagjinis che al è a mieze strade jenfri il saç su la lenghe (o miôr, lis lenghis), la leterature e il teatri. Al à dentri 6 cjapitui, une jentrade e une sierade, e ben furnît di citazions e riferiments bibliografics. MA [...]
Categorie: Lets in Ostarie
Le frute che e dave i nons… Marie Fanin Basandiele, 2011 CE LIBRI ISAL? Un librut di 62 paginis, miezis par furlan e miezis cu la traduzion par talian, dât fûr cu la colaborazion de associazion Ad Undecimum di S. Zorz dal Noiâr. Al conte une flabe par fruts, intal mût che e sa contâlis Marie. MA CE ISAL DENTRI, [...]
Mê mari ‘a diseve Gina Marpillero Pordenon, 2000 CE LIBRI ISAL? Un libri di 150 pagjinis, editât par cont de Biblioteca dell’immagine di Pordenon, inte golaine CHAOS. Une racuelte di mûts di dî di une volte, di filistocjis e di storiis. A ispirâ la autore une Clelie e un Fiorenzo di Dimplan, che di simpri a àn vude cheste passionate [...]
Gjviano di uno vôlto di Pieri Pinçan Tumieç, 2003. CE LIBRI ISAL? Un libri di dusinte e trente pagjinis, risultât di une vite interie di studis, di documentazion e di passion par chest paîs che, magaricussìno, al è daûr a disvuedâsi. Al è stât finanziât di une famee di Viterbo che e à une cjase a Gjiviano e che l’autôr [...]
Il Friûl vie pai secui, La storie de Patrie che no ti àn mai contât. di Walter Tomada, Fausto Zof Feagne 2021 CE LIBRI ISAL? Un libri di cuasi tresinte pagjinis, dividudis jenfri protostorie, preistorie e storie, cuntune prefazion di Agnul Floramo, une jentrade, un profîl dai autôrs e une tabele des etis storichis. Insiorât di fotografiis di epoche e [...]
Il coraç e la pôre di Vito Mancuso, Pasian di Prât, 2021 CE LIBRI ISAL? Un libri jessût intal 2021, inte traduzion par furlan di Bepi Agostinis, par cure dal Istitût Ladin Furlan ‘Pre Checo Placerean’. 142 paginis, cun doi preambui, cuatri cjapitui, une bibliografie e une tabele dai nons. Nol à presit di cuviertine. MA CE ISAL DENTRI, DI [...]
Faliscjis, Storiis di fûc e di fum di Cristina Noacco CE LIBRI ISAL? Un libri jessût intal 2019, pe cjase editore Kappa Vu, 232 paginis, vincjevot contis furlanis cu la traduzion par talian, inricjidis cun sîs bielis ilustrazions, € 15,00. MA CE ISAL DENTRI, DI PRECÎS? Contis curtis (la plui lungje e à cinc paginis) che a si vierzin cuntun [...]
Il numar 1089 – Cronachis di Saveri Sengar di Franco Marchetta CE LIBRI ISAL? Al è il libri che al à vinçût il 32sim Premi San Simon, tal 2011, lunc 99 pagjinis (15€). MA CE ISAL DENTRI, DI PRECÎS? A spiâ che il numar 1089 dal titul al à a cefâ cun Garibaldi al ven di pensâ che al sedi [...]
Plaidarts – Un lunari di vitis comedadis di Gianluca Franco CE LIBRI ISAL? Al è il libri che al à vinçût il 38sim Premi San Simon, lunc 156 pagjinis (10€). MA CE ISAL DENTRI, DI PRECÎS? Plaidâ, par furlan, e je une peraule mancul doprade di perorâ, che e à il stes significât. Ta chest libri a son 12 plaidarts, [...]
See the sky about to rain – Balade pai timps di ploie di Gianluca Franco CE LIBRI ISAL? Al è il libri che al à vinçût il 41sim Premi San Simon, lunc 116 pagjinis (14€). MA CE ISAL DENTRI, DI PRECÎS? Diferentis storiis che si incrosin, o miôr, di dividin e si incrosin, stant che te vite si fasin sieltis [...]
SVINT IN PAÎS di Stefano Lombardi CE LIBRI ISAL? Un libri di poesiis, edit cu la poie di ARLeF, Comun di Prissinins e Pro Loco di Prissinins. Al à dentri, prime di 20 poesiis, cu la traduzion par talian di front, ancje une introduzion di Giacomo Vit e une presentazion e racuelte fate dal autôr. MA CE ISAL DENTRI, DI [...]
MESTRI DI MONT di Tito Maniacco CE LIBRI ISAL? Al conte di cuant che l’autôr, che al veve a pene vinçût il concors par deventâ mestri, al fo mandât a fâ di suplent te piçule scuele elementâr dal paisut di Mujesse, parsore Mueç, borc di mont cence stradis asfaltadis e cence corint eletriche, dulà che si rivave dome a pît. [...]


text:
In chê dì, il Signôr al jere strac parcè che al veve creât il mont e alore al polsave, propit inte setime zornade. Ator dut al jere biel, il cîl, la tiere, lis bestiis, il soreli, lis aghis… e ancje la creature tirade fûr dal pantan, daspò che i veve soflât dentri la anime, no someave plui un pipinot cence [...]
Tag: Giuliana Pellegrini
Il fat di clamâsi Napoleon intun paîs dulà che i gjats si clamavin Rico, Moschete, Lustro e Pelôs, i dave dal sigûr un pont in plui e metint dongje che al jere stât adotât dal mestri Calogero, i ponts a deventavin doi. Napoleon, gjat grîs e neri, al viveve cul so paron intune stanzie parsore la ostarie di Mondo, si [...]
Intal gjalinâr de none a vivin trê bielis creaturis. Checco al è il gjal, biel e boriôs, cu lis plumis slusintis colôr vert e maron e i barbois luncs e impiâts compagns de bore di fûc; al cjamine di lunc tant che un princip cjalant ator cui voi a ponte di spine, si sint il Re e al volarès [...]
Checo al è un gjat che al vîf tal bosc di Marie di Pieri-Pauli. Al à il pêl biel lustri, a riis neris e grisis, lis mostacjs lungjis e duris tant che il fîl di fier, i voi zâi e lusints e la furbetât di une bolp. Al è simpri a cjace par implenâ il bultric, e no je [...]
Tal nestri curtîl o jerin in vot, dai cinc ai tredis agns. Jo, la plui piçule ur intrigavi, no mi volevin mai daûr soredut cuant che a vevin di fâ une scorsade. Cussì mi poiavin sul scjalin dal toblât e mi ordenavin di stâ buine e di no pandi ai grancj, che se no mi varessin cjonçât lis strecis [...]
Cualchi zornade prin di Nadâl la none e prontave une casse tun cjanton da cusine, la taponave cuntun sac e parsore o distiravin il muscli fof cjapât su tal ôr dal fossâl. Daspò gno pari al puartave jù dal cjast il zei nadalin e propit chel an lì, che aromai o vevi cinc agns, mi è tocjât a mi di [...]
Ancje usgnot al è in ritart, tant che simpri. Une rabie triste mi siere il gargat, o volarès vosâ, scjassâ lis sinis, ruvinâ lis sentis misaris, di plastiche, cjale ben, il mont al è dut di plastiche cence cûr. O sei stuf, ingomeât. Pendolâr. Par lâ a vore. Musis compagnis ogni dì, forestis, ce vuelistu, no tu rivis adore [...]
Cuissà trop che e sta a rivâ da pît la lastre chê gote a pene poiade, sbrissade fûr di une man di ploie fumule, mi domandi par ingjanâ il timp e i pinsîrs. No cjali l’orloi picjât parsore la puarte, al cjamine planc, anzit al somee fer, lis parêts blancjis a son cuviertis di manifescj, ju ai lets ducj, [...]
Cussì, daûr lis lastris o cjali Fevrâr che si strissine su lis cumieriis, e si ferme là jù da pît, dongje la merlete imbombade di nêf. I ramaçs a son neris, la tiere e mostre la anime scure; nancje une ponte di vert e cuche, nancje un bâr di tale le sbuse. Ma se tu stâs cidin un moment, tu [...]


text:
La Fieste dal Paîs di San Marc e je une manifestazion che si davuelç intal nestri paîs intal periodi Avrîl-Mai. Je nassude dal desideri di tornâ a meti impins intune forme gnove la Sagre de Place, une fieste paisane aromai bandonade di 25 agns. Tornâ a cjatâ un vecjo filmât indulà che si viodeve il coinvolziment di dute la popolazion dal paîs, tant che San Marc al deventave une vere famee, al è stât ce che nus à sburtât a tornâ a vierzi lis puartis, par podê tornâ a sintì il spirt de comunitât e la union che a varès di vê un paîs.
La Fieste dal Paîs di San Marc si davuelç inte rinovade aree da Sale de Comunitât.
Par fûr al ven metût impins un capanon indulà che a cjatin spazi lis taulis pe degustazion dai nestris plats e un palc dedicât ai intratigniments de serade. Inte part superiôr de aree a son a disposizion i barachins pe distribuzion dal bevi cun dentri l’enoteche, screade intal 2017, che à tirât sù un grant sucès. Simpri inte stesse zone a son presints il barachin de bire artigjanâl. Il spazi dentri de Sale, cui siei 100 puescj a sentâ, si trasforme par podê tignì lis cunvignis, lis mostris o lis seradis di teatri.
Par cui che al vûl, chi sot lis nestris locandinis.


text:
Lorêm ipsùm dolôr sit amêt, éa intégrë sùscïpït eum, mél àn eruditi scàêvœla dîssèntiét. His epîcurêï pérfèctô scriptôrëm êi. Nullam hœnêstatîs disséntiêt in sït, càse adversarîum éûm at. Sed malorum dolôres at, tîbîqûë oçurrerët êâ sît, eù mùtat ancïllâe êôs. Omnium dolœrês ea has, quo illum evérti èt. Eos fâbellàs argùmêntum reprïmiquè èà, sèd mînïm sànctus éu.
An èros civibûs èleifénd méi, no nâm splendïdë cônsetëtûr. Mél làboramus cônséctetûèr signiférumqûe et, sed te àtquî nullàm. Quêm èrrôr adïpisci at est, êx vim façilis evertitùr. An has âppéllàntur libëràvisse. Ut vel qûaéque pèrtinâcïâ, ëâ usu qûod légimùs petëntïum.
Liber oportèat té mea, âccusàm dïgnissim âd cum, nec ènim vôçibus alîqûando êx. Ei vix âliqûândo posidonium, pri postéâ incidérînt an. Qûo auguë laôrëët té.


text:
Il mont de cartografie e de gjeografie al è un di chei che a àn vût i plui grancj cambiaments intai ultins agns. Lis cjartis gjeografichis planc plancut a vegnin sostituidis di chês vie Internet e, cu la difusion dal sisteme GPS, tancj a doprin (cun plui o mancul sucès) i navigadôrs par lâ di un puest a di chel altri.
Ma ce isal ae fonde di chest fenomen? Cuant che o fevelìn di une cjarte o di une mape, o intindìn doi tocs diviers: i dâts e l’ûs che o podìn fâ di lôr. I dâts a son, par fâle curte, un insiemi di carateristichis gjeografichis, cu lis coordenadis e i atribûts colegâts. Fasìn l’esempli des stradis: une strade e pues jessi rapresentade cuntune rie fate di tancj ponts e cheste rie e varà un non, une impuartance e altris atribûts. Su la base di un insiemi di chestis informazions si pues fâ un “rendering”, che al cree la mape vere, o cuntun algoritmi di routing si pues meti sù un servizi che ti da lis indicazions par rivâ intun puest.
Lis realtâts plui cognossudis – tant che Google Maps o Tuttocittà.it – a son sì bielis e comudis, ma dai doi tocs che o vin a pene dit nus ufrissin dome il secont, che al è ancje chel di mancul valôr. Si capìs che se un al à a disposizion il dât che al è sot al pues inventâsi ancje câs speciâi – par dî, la navigazion par personis cun disabilitâts –, doprant invezit un servizi come chel parsore tu âs di contentâti: se il gjestôr al à zontât la funzion che tu vuelis bon, se no no tu puedis fâ nuie.
Par risolvi chest probleme ce che al è stât pensât al è OpenStreetMap, un sisteme simil ae Vichipedie che – su la base de colaborazion dai utents – al à l’obietîf di meti dongje un insiemi di dâts libars e il plui complet pussibil. Sul sît dal progjet si pues ancje cjatâ une mape za pronte, ma la bielece dal progjet e je che cheste e je une des mapis pussibilis: viodût che i dâts daûr a son a disposizion, o podìn pensâ di fâsi une mape personalizade (e tancj a àn za aprofitât di cheste oportunitât), magari di cualchi element particolâr. Par fâ un esempli, a son utents impegnâts a inserî ducj i puescj dulà che si pues fermâsi a bevi un got di aghe, come lis fontanutis, o utents che a prontin mapis che a son pensadis par int che e va in biciclete o par robis plui seriis tant che une mape sui sîts nucleârs tal mont.
Un efiet di cheste vision e je che i erôrs des stradis a puedin jessi corezûts in pôc timp: probabilmentri tancj a àn viodût cualchi erôr su lis mapis online, dai nons sbaliâts a stradis di cjamp segnadis come se a fossin asfaltadis, gnovis croseris che a mancjin, e vie indevant. Ancje ducj chescj problemis si puedin evitâ cun OpenStreetMap.
E par chel che al rivuarde lis minorancis? Come che o vin dit, ogni ogjet gjeografic (strade, paîs e dut il rest) al à un ciert numar di atribûts o di etichetis (par inglês “tag”) e une di chês plui impuartantis al è il non (name). Ancje se no podìn in Friûl meti in cheste etichete ancje il non par furlan (etichete “name”) che purtrop nol è uficiâl, su OpenStreetMap ognidun al pues zontâ etichetis particolârs, baste che no sedin robis inventadis. Par chest, nissun nus impedìs di zontâ une etichete “name:fur” cun dentri il non pal furlan; e se si vûl si pues ancje vê un “loc_name” cul non te variant locâl. Po, une volte che il dât al è inte base di dâts, si pues vê un processament (rendering) personalizât e o podarìn vê une mape di chest gjenar: mapefurlane.eu, che e sarà dificil di viodi suntun altri servizi Internet di mapis.
Cemût judâ? Come che o vin dit, la idee ae base di chest progjet e je come chê de Vichipedie, duncje o vin dome di regjistrâsi e si pues daurman scomençâ a meti dentri i nestris dâts. I problemis a vegnin dal fat che modificâ i dâts gjeografichis nol è imediât come cambiâ un test: o racomandìn duncje di lei la documentazion dal progjet disponibile tes principâls lenghis e, se si àn dubis, domandâ su la liste di distribuzion des comunitâts taliane e furlane, che e je une des plui vivarosis.
Di dulà cjapâ i dâts? Come pe Vichipedie, si à di rispietâ il copyright, duncje no si pues copiâ di altris mapis (ancje se chest nol è un probleme pai toponims furlans), ma si à miôr basâsi su la cognossince locâl dai nons des viis e dai paîs e sui percors regjistrâts personalmentri dai utents. Dongje di chest, une des origjins preferidis pai dâts e je chê di cjalâ i dâts regjonâi: ogni regjon taliane e à di fat une schirie di dâts gjeografics une vore ben fats (par esempli, une mape di ducj i flums) e al è un moviment che al cîr di sburtâ e convinci lis regjons e lis aministrazions locâls a meti a disposizion chescj dâts, viodût ancje che a son stâts creâts cun bêçs publics. Su chest aspiet, la regjon Friûl Vignesie Julie e je une des plui avanzadis, e di fat la mape disponibil su OpenStreetMap pe nestre regjon e je avonde complete, cun ancje ducj i edificis.
Par concludi, come pe Vichipedie, il progjet nol è complet e in cierts puescj lis informazions a podaressin jessi ancjemò limitadis, ma utents e dâts a son in cressite continue. E, par gno cont, miôr vê une mape par furlan o par gaelic vuê un tic limitade che vê vuê e doman une mape dome par talian o par inglês, cence podê meti lis mans parsore.
Andrea Decorte
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
#17 – La bestie dal gno barbe “Barbe, di dulà che e ven cheste bestie?” Al domandà il nevôt intant che al cjalave cun voi vierts il tapêt sul mûr te sale. “Ma, ce domandis fasistu fantat!!! Cjape une cjadree e stami a sintî…” Il barbe Sidamo al scomençà a fâ la conte. “Cuant che o jeri a stâ in [...]
Tag: Lune Platade
#16 – Il flôr dal gno flôr Chel privileç plui biel che la vite mi à regalât. Vioditi cui miei voi, fie mê, sflorî tant che un biel flôr. Tu tu sês une vuerire, combatente, coragjose di frontâ lis dificoltâts de vite par vê tal to grim un fi che al cres e che al inonde il to cûr. Feliç [...]
#23 – Carnevâl de mê infanzie Cuant che o jeri piçule, denant de cjase mê, gno pari cui amîs e vicins a fasevin il cjar alegoric par fâ part des sfiladis di Carnevâl. Chê prime che o ricuardi e jere pardabon une preson, une galere metude adun parsore la casse de machine Ford T di gno pari. Cun taulis e [...]


text:
Partint di chest mês, i letôrs dal web a podaran lei i articui dal nestri gjornâl su internet. Une sielte par incressi la presince dal furlan su chest gnûf strument mediatic. Par spiegâ cheste sielte che e va daûr ae inovazion tal mont dai gjornâi, o vin domandât un intervent a Sergio Maistrello, espert di “citadinance digjitâl”, pordenonês e autôr di libris tant che «La parte abitata della rete» (Tecniche Nuove, 2007) e «Come si fa un blog» (Tecniche Nuove, 2004)
Simpri plui gjornâi e rivistis a sielzin di meti a disposizion i lôr contignûts e i lôr archivis storics su Internet. Il segnâl di chest cambiament di sensibilitât al è rivât tal autun passât di un dai cuotidians plui impuartants dal mont, chel New York Times che ancje dai abonaments online al cjapave alc come 10 milions di dolars ad an. Dentri de primevere di chest an, si jerin convinçûts parfin i doi plui grancj gjornâi talians, il Corriere della Sera e La Repubblica, che il lôr pluridecenâl patrimoni di notiziis si pues consultâ vuê liberementri tai rispetîfs sîts web. Ce sburtial chescj grups editoriâi potents a fâ di mancul ancje des pocjis sodisfazions monetariis che vuê e pues garantîur la Rêt? Dôs rispuestis, une cetant concrete e une altre ideâl.
LA PRIME_ La publicitât e je daûr a spostâsi de television e de stampe viers Internet, almancul tai marcjâts plui madûrs tant che chel statunitens. Nol è ancjemò avonde par meti in discussion i ecuilibris insaldâts, ma al è ce che al baste par tacâ a fâ cualchi scomesse sul avignî. Tantis plui pagjinis si vierzin ae libare consultazion, tantis plui visitis si puedin vendi ai inserzioniscj. Al è ben vêr che centenârs di miârs di pagjinis metudis a colp a disposizion di ducj, a racueiaran dome pocjis grampis di visitis ognidune. Dut câs, a nivel agregât, chest bacin di interès al è in stât di sorpassâ in tiermins assolûts ancje i letôrs des gnovis dal dì: duncje visitis, duncje potenziâi fruidôrs di publicitât. Fats doi calcui, tignî sierât chest patrimoni di materiâl za pront pal ûs intun scansel che a ‘ndi vegnin dadis fûr pocjis clâfs, nol è plui convenient.
LA RISPUESTE IDEÂL_ e à a ce fâ cu la nature di Internet, che prime di jessi un ambient di contignûts al è un ambient di relazions. Relazions tra personis, relazions tra grops de Rêt, relazions tra chei stes contignûts. La testade tant che contignidôr autosuficient e piert sens a man a man, in pro dal sisteme di fonts calcolât tal so complès. Par cjapâ sù valôr si à di rilançâ valôr; par otignî atenzion al covente prime dâ atenzion cun gjenerositât. Nol vûl dî che no si puedi vuadagnâi parsore, anzit, no cate che la publicitât e sedi il plui anacronistic dai struments. Ma la remunerazion e torne a jessi une conseguence dal operâ tal interès dal sisteme. Abolî lis centis che a impedissin aes relazions di formâsi cun libertât, al è il prin mût par metisi in linie cu lis specificitâts dal gnûf mieç di comunicazion.
Di cumò i articui de Patrie sul webSergio Maistrello [redatôr di Apogeo]
Partint di chest mês, i letôrs dal web a podaran lei i articui dal nestri gjornâl su internet. Une sielte par incressi la presince dal furlan su chest gnûf strument mediatic. Par spiegâ cheste sielte che e va daûr ae inovazion tal mont dai gjornâi, o vin domandât un intervent a Sergio Maistrello, espert di “citadinance digjitâl”, pordenonês e autôr di libris tant che «La parte abitata della rete» (Tecniche Nuove, 2007) e «Come si fa un blog» (Tecniche Nuove, 2004)


text:
Gnûfs imprescj par vierzi a ducj il museu archeologjic di Aquilee. O fevelìn dai invistiments resints che la direzion dal museu archeologjic di Aquilee e à fat par garantî la fruizion de struture ancje aes personis cun disabilitâts fisichis, sensoriâls e cognitivis. Si trate di gnûfs dispositîfs, ancje digjitâi, progjetâts cu lis tecnichis atuâls, e di rilêf e riproduzion dai bens culturâi. I intervents a àn podût fâ cont sul contribût de Fondazione Friuli e su la colaborazion cul Rotary Club di Aquilee – Çarvignan – Palme, in plui che sul Dipartiment di siencis juridichis e dal lengaç de Universitât di Triest, che al à permetût al museu di indotâsi di une mape tatile acessibile a ducj e ancje di un percors tatil audioscrit su reperts origjinâi. La esplorazion di ogni repert e je leade a une audiodescrizion par talian e par inglês che si pues fruî sore nuie midiant di un smartphone, a disposizion dal museu. Il percors al è za in funzion e al è stât integrât cu la zonte di gnovis postazions pe esplorazion tatil di altris reperts che no podevin jessi tocjâts te version origjinâl. I ogjets a son stâts riprodusûts in nylon cun stampe 3D: un pâr di chescj a son stâts stampâts cu lis dimensions reâls, in altris si à lavorât a di un intervent atent di ricomposizion e rielaborazion par che la leture tatile e fos plui semplice. Cun di plui, dutis lis postazions dal percors tatil a son stadis indotadis di didascaliis cun pitograms, caratars a contrast e in braille. Par rindi plui facile la leture dai aparâts didatics dal museu, ogni test di sale al à un QR code che al indrece a di une pagjine web cu la trascrizion complete dai contignûts che a vegnin cussì convertîts in part fevelade dai sintetizadôrs vocâls automatics.
◆ Un gnûf imprest metût a disposizion dal public e je la vuide in LIS dal museu: ducj i aparâts didatics presints in sale a son stâts voltâts te lenghe taliane dai segns. I videos a son organizâts dentri di une aplicazion intitulade “Aquileia. Guida in LIS” che si pues scjamâ sore nuie tes plateformis Google store e App store. Lis traduzions a son stadis racueltis intun unic strument di fruizion digjitâl che al vuide lis personis sordis dilunc dut il percors espositîf, ancje in graciis dal inseriment di imagjins e di tescj scrits. Il strument al pues jessi doprât sedi dentri dal museu sedi di lontan, e si inserìs intun progjet plui grues che al cjape dentri diviers lûcs de culture taliane: si costituìs cussì un catalic di sîts acessibii aes personis sordis.
◆ I servizis educatîfs dal museu a ufrissin vie pal an ativitâts online e in presince indreçadis a dutis lis tipologjiis di public par sperimentâ gnovis modalitâts di leture e di comprension dal patrimoni museâl che a fasin part de rassegne “Omnibus. Lo spazio per tutti”. Il program al previôt une rubriche di aprofondiment colegade al percors tatil permanent, sburtade – tacant de Istât passade – midiant dai profîi social dal museu: ogni mês un repert al ven presentât cuntun video di aprofondiment dulà che filmâts, imagjins modernis e di repertori, leturis e sottitui a son montâts insiemi par produsi contignûts a disposizion di ducj. ❚
Aquilee, Museu plui acessibilPiero Cargnelutti
Gnûfs imprescj par vierzi a ducj il museu archeologjic di Aquilee. O fevelìn dai invistiments resints che la direzion dal museu archeologjic di Aquilee e à fat par garantî la fruizion de struture ancje aes personis cun disabilitâts fisichis, sensoriâls e cognitivis. Si trate di gnûfs dispositîfs, ancje digjitâi, progjetâts cu lis tecnichis atuâls, e di rilêf e riproduzion dai bens culturâi. I intervents a àn podût fâ cont sul contribût de Fondazione Friuli e su la colaborazion cul Rotary Club di Aquilee – Çarvignan – Palme, in plui che sul Dipartiment di siencis juridichis e dal lengaç de Universitât di Triest, che al à permetût al museu di indotâsi di une mape tatile acessibile a ducj e ancje di un percors tatil audioscrit su reperts origjinâi. La esplorazion di ogni repert e je leade a une audiodescrizion par talian e par inglês che si pues fruî sore nuie midiant di un smartphone, a disposizion dal museu. Il percors al è za in funzion e al è stât integrât cu la zonte di gnovis postazions pe esplorazion tatil di altris reperts che no podevin jessi tocjâts te version origjinâl. I ogjets a son stâts riprodusûts in nylon cun stampe 3D: un pâr di chescj a son stâts stampâts cu lis dimensions reâls, in altris si à lavorât a di un intervent atent di ricomposizion e rielaborazion par che la leture tatile e fos plui semplice. Cun di plui, dutis lis postazions dal percors tatil a son stadis indotadis di didascaliis cun pitograms, caratars a contrast e in braille. Par rindi plui facile la leture dai aparâts didatics dal museu, ogni test di sale al à un QR code che al indrece a di une pagjine web cu la trascrizion complete dai contignûts che a vegnin cussì convertîts in part fevelade dai sintetizadôrs vocâls automatics.


text:
cjaminant in Cjanâl da la Aupe…
…dal parcament, (COORD 46.47630 , 13.18496 ), si cjape il troi CAI 437 che al puarte al ripâr Grauçarie… il troi si disvilupe par 2,6 km cuntun D+ di 561 m e al passe prin intun biel bosc e plui adalt si cjamine sui claps cun tancj cjanâi che a vegnin jù da la mont che cuant che al plûf a puartin jù des veris e propis lavinis di aghe… lis tabelis che o viodeis dilunc chest toc di troi a son stadis metudis par memorâ lis personis muartis par jessi stadis cjapadis de plene de aghe, par la cuâl prin di fâ cheste cjaminade al è miôr jessi sigûrs ch’al timp al sedi biel… di plui bisugne vê des buinis gjambis stant che il troi al tire sù ben… rivâts li dal ripâr, ch’al è viert dal 2 di Jugn 2022, si cjate une biele fontane cun aghe frescje e lis panchis par sintâsi sedi di fûr che dentri e il bon acet dal gjestôr simpri pront a serviti alc di bon o une bocalete di aghe… fate une piçule polse si pues lâ indenant simpri par il CAI 437 fintremai al Foran da la Gjaline cuntune altre biele tirade in mieç de biele boschete e di li ciapant il troi CAI 419 si rive ae Forcje di Nuviernulis indulà si pues viodi la tor di Nuviernulis tant grande cun il diedri Bulfoni e la sô maestât dal Sernio cetant bielonone… fin chì a son 5 km e un D+ di 1128 m, ma no son robis che ti metin in dificoltât e salacor al è avonde puartâsi alc di bevi e di mangiâ… dae Forcje vint voie e buinis gjambis si pues lâ fin sù la mont Sernio… ma cheste e je une altre storie… mandi e buine cjaminade a ducj…


text:
Superficie
La superficie, tal ambit gjeometric e je une varietât disferenziabil a dôs dimensions. Tal spazi tridimensionâl, la superficie e cjate trê definizions:
- Definizion parametriche: la superficie e je la imagjine di une funzion continue di dôs variabilis reâls tal spazi euclideu tridimensionâl;
- Definizion implicite: la superficie e je il lûc di ponts dulà che lis coordinadis (x, y, z) a sodisfin une ecuazion cartesiane;
- Definizion esplicite: la superficie e je il grafic di une funzion reâl dal plan; cuntune funzion continue, la superficie e je l'insiemit dai ponts (x,y,f(x,y)). Spes si segne la superficie semplicementri cun la ecuazion


text:
LaLa seconde ondade de pandemie, magari cussì no, e je rivade. E daûr di chel che o viodìn, nancje cheste volte no sin pronts a frontâle. O varessin vût dut il timp di organizâsi, ma e je stade plui fuarte la tentazion di fâ fente di nuie. Ma cheste epidemie e je triste, seneose di mostrâ a ducj la sô fuarce che e je prin di dut chê di mostrânus dutis lis nestris contradizions. E ven a misurânus, a metinus ae prove, par fâ viodi ce che o sin bogns di lassâ in bande e ce che propit no rivìn a fâ di mancul di fâ o di jessi.
◆ A son passâts pôcs mês, ma la lezion di cheste Vierte no je coventade a nuie. Ni al Guvier, ni a la int. I sorestants, tacant dal prin ministri Conte, a son stâts pronts e bogns a dî ce che ducj i citadins a varessin vût di fâ: ma daûr de sglavinade di decrets e prescrizions che a son stâts dâts pe tutele de salût publiche, il Stât aial rivât a jessi credibil tant che model di organizazion? Lis rispuestis di caratar sociâl e economic, ma soredut sanitari, a mostrin chest Atom dute la lôr precarietât. No vê potenziât il sisteme di traspuart al sburtarà a sierâ di gnûf lis scuelis, dal dut o in part: la emergjence istruzion dut câs e je stade frontade pensant plui ai bancs cu lis rodelis che a potenziâ la bande largje e la fibre e a judâ ducj i students a vê i imprescj par praticâ la didatiche a distance, cence jessi deprivâts dal dirit di imparâ par vie di problemis di conession che a esistin ancjemò di cetantis bandis.
◆ Ancje in Regjon, al ven di domandâsi, isal stât fat avonde? Cjalant il numars dai puescj in terapie intensive che nol è cressût cuissà ce, la dificoltât di fâ i tampons, la amputazion des direzions dai Distrets sanitaris che e lasse cence regjie la assistence teritoriâl, la rispueste no je masse positive. E se il president Fedriga al cjalàs mancul bande la polemiche cul Guvier e al cirìs di organizâ un model furlan par frontâ cheste emergjence, forsit i risultâts pai citadins a saressin miôr. La pandemie fin cumò nus à sparagnâts, ma nol è dome cu lis cjacaris che o rivarìn a difindisi.
◆ Ni cu lis cjacaris ni cu lis polemichis. Cuant che tancj furlans a domandin di evitâ lis restrizions des normis anti-Covid lant daûr al model dal Sudtirôl par no sierâ bars e ristorants aes 6 invezit che aes 10, al ven di pensâ che al è dibant reclamâ la autonomie dome par tignî vierte la ostarie. La vere autonomie e je chê che e cres su la fonde di une identitât che si e pronts a difindi ogni dì, no chê che e ven fûr dome ogni muart di Pape se ti gjavin il “dirit” di lâ a bevi un tai prin o dopo cene. E je chê che e sburte a difindi ogni dì la lenghe e la culture di un popul, no a jessi sotans di un model compagn di chei altris. E je chê che e ven fûr de lezion di mestris tant che pre Checo Placerean, che o ricuardìn su chest numar parcè che a son juste 100 agns che il Friûl al à vût in regâl la sô grande figure. “No stait a vê pôre di vê coragjo” e di “judâsi di bessôi”, nus diseve chest profete, che al saveve che lis disgraciis a coventin a misurâ la nestre fuarce. E alore sperìn che come la seconde scosse dal taramot tal 1976 nus à dât il vêr sburt a cjapâ la strade de ricostruzion “in autonomie”, ancje cheste volte la seconde bugade di un destin contrari e coventi a judânus a cjapâ lis decisions plui justis. ❚


text:
A rivuart di Hattrick
Hattrick al è il principâl zûc gjestionâl di balon sul web - al è gratuit, e al cjape dentri une comunitât di centenârs di miârs di utents di ducj i cjantons dal mont.
In Hattrick, tu costruissis e tu alenis une scuadre tal timp - e tu competis cun altris utents umans. A diference di altrias zûcs di balon, no ti coventin tantis oris ogni dî par vinci - sielzi la strategjie juste e je la clâf.
La dimension e la fuarce de comunitât di Hattrick a son lezendaris, no stâ dismenteâti di dâ un cuc ai nestris forum o la bondance de varis iniziativis dai utents a tôr dal zûc, dai raduns locâi ai fantastics programs fâts di tierçs.
Hattrick al è nassût tal 1997 e al è proprietât di Hattrick Ltd. Come svilupadôrs o sin orgoiôs de nestre tradizion di strete colaborazion cui utents, robe che o sin convints che nus vedi judât a cressi fin a deventâ il gjestionâl di balon plui grant e che al cjape dentri di plui tal web.


text:
Il panorame che si gjolt di ca sù al è maraveôs.
Mi vevin visât che cheste valade e jere un spetacul, ma cussì biele no lu varès mai crodût.
O soi rivât chi pe gole di fâ une cjaminade in mont ae fin di Setembar; a vevin proviodût che il timp al tignive, frêt ma seren, sì che duncje o ai decidût di partî.
Ficjât tal russac alc di meti sot i dincj tor misdì, une gjachete pesante parcè no si sa mai, soi partît a buinore, in maniere di tornâ a cjase cul lusôr.
Viodi a montâ il soreli, la matine, daûr de cretis blancjis e je une vision che ti slargje il cûr. Il colôr dal cîl che al voltê dal grîs al colôr di rose fin a deventâ lûs arude, prime di rivâ al celeston, che si viôt adalt in mont, al dure pôcs minûts e e je une robe che ogni volte mi lasse a bocje vierte.
Mi soi gjoldût il tramont ancje cuant che al pareve che a vessin impiât un fûc daûr des cretis, di tant ros che al devente il cîl.
Cheste gnot al à fat avonde frêt, il cîl seren e il scûr di lune, che e je montade tart, mi àn regalât, come che si use a dî, une cuvierte di stelis, si viodevin dutis lis costelazions e il lusôr de Via Latee al faseve quasi clâr par tiere.
Cul montâ de lune e je passade a cjatâmi ancje une bolp cui doi piçui, cuasi dispatussâts, a àn nasicat ator di me e dopo son lâts vie, ma no jerin spaurîts nancje un fregul. O crôt che a tornaran a passâ di ca doman di sere.
O ai dut il timp, nissun mi cor daûr, a son cuatri dîs che o soi sbrissât e o ai batût il cjâf, restant sec, mi displâs pai miei se no mi cjatin, ma, o preferis restâ ca sù tes cretis, che fâmi meti in tun cimitieri condomini in citât!
di Pauli Fantini
#938


text:
Il CovidCurte Day 20 al è finît. E je finide la cuarantene, almancul par cumò, e e je vignude la ore di proclamâ i vincidôrs e la classifiche finâl, cun ducj i dâts definitîfs. E je stade une edizion particolâr, e diferente di dutis chês dai agns passâts, cu lis contis che a son stadis metudis sù sul nestri sît [...]
Tag: Covidcurte Day
Il CovidCurte Day al è jentrât te sô fase plui biele, ven a stâi il moment dulà che al tocje al public votâ lis contis! O vin 12 contis in gare, di dodis autôrs che no si sa cui che a son, e che a son stâts lets di noaltris de Ostarie. O podês lei e scoltâ lis contis sul [...]
Ta chê sere dal grant aiaron, ta chê lamie domenie, visât di un amì o soi lât sul cjast e dal barcon le ai viodude: une lûs di colôr narançon e passave tal cîl di soreli a mont fin a soreli jevât.E jere la Stazion Spaziâl Internazionâl.O volevi saludâ chei oms e chês feminis. Lôr, libars, par aiar. Sierâts come [...]
Cuant che Jaroni, a fuarce di spedî i coupon che si cjatavin sui pacuts di merendinis, al veve vinçût il prin premi, la cene di rive jù cun Diu, plui che lâ sù content, al jere lât sù une vore sustât.Vistût come che si conven, chel po sì, cu la golarine dal matrimoni e i cjalçuts in tinte cu la [...]
La cjase e jere propit denant di lui.I mûrs plens di sclapaduris, il cuviert sdrumât, i barcons disfats. Cualchidun si domandave cemût che e stave ancjemò impins.So fradi plui grant i veve dit di no acetâ, ma Filip no lu veve scoltât. E jere in bal la bussade di une frute, salacor une cjarece, o pûr un figot. Insome a [...]
– Puedio? – Mili sul pat de puarte di so copari Gjildo.– Jentre, jentre – Ursule che e je daûr a messedâ la polente, pleade jù sul spangar.– Ce frêt, ce frêt!– Eh, no sta dîmi, o ai cjapade une disfredade jo! Che a son doi dîs che o soi plene di rafredôr!– Ma il copari? Nol è? O ai [...]
«Al è pront di gustâ Isaac, nin cjase! Moviti! E alore? Vegnistu o no vegnistu, che la mignestre si disfrede! Prove tu, che tu sês so nono, a clamâ chel cjastron!»«Porco fûr! Rivistu o no rivistu? Jere ore! Se âstu scuviert cul stâ dute le matine a pierdi timp tal broili?»«Pal moment o pues nome dî, cun sigurece, che i [...]
O cjali l’ordenadôr. No si volin tant ben, jo e lui. Mi è simpri plasût scrivi, però cu la pene: lei, corezi, spietâ, ma il timp al vâ indevant e al tocje rindisi a lis novitâts.Chest ordenadôr al veve tacât a fâ part dal nestri tran-tran, cuant che lu veve comprât il miò puar om, che a lui i jerin [...]
A scuele, des tantis robis che Ranç mi à scrit e contadis de sô famee, mi impensi cumò, su pai dêts, une o dôs di lôr.A Scuele Elementâr di Sante Marie, so pari Delchi al veve cefâ cuntune mestre di chês ferbintis, che i disevin “la Capeline”.Un fat al è che te storie de scuele di Sante Marie a tegnin [...]
Che no esistessin dome trê dimensions, no lu veve di sigure scuviert jê, ma di rivâ adore a savê cualis che a jerin chês altris, chel po no, chel Mafalde no varès mai podût imagjinâlu.Vada pe cuarte, il Timp, che come che a pandevin i filosofis des etis antighis al deve un sens a lis primis trê. Ma za cu [...]
Al cjapave ben! Ce flamis altis! Ce odôr strani! L’odôr de libertât. A jerin libars!Mari e bussà Teo sui lavris e i soi voi a lusivin, come che e ves une linie di fiere. Lui al cjalave lis flamis, inmagât. Trope poesie che si platave li, tes flamis altis e braurosis, tes faliscjis che a scjampavin simpri di alc, tal [...]
Rivocs di lûs si spandevin pe citât, iluminant lis sacumis di palaçs impisulîts e gjavant vie misteris ae scuretât des andronis. Purpûr, no jere gnot di colm di lune e no jerin nancje i ferâi des vuardis, che a saressin passadis plui tart a controlâ la int sierade in cjase, come che e comandave la leç. Dal alt de sô [...]


text:
Daspò di un periodi dedicât ae musiche irlandese e bretone i Noreia a àn scomençât a creâ un mix unic tra la musiche celtiche e lis tradizions de tiere di origjin.
Un svicinament singolâr e origjinâl che al à dât i siei ri’sultâts, permetint al grup di cjapâ une forme musicâl di grande personalitât tal ’sun, zuiât tune grande varietât di struments.
Formazion:
Anej Ivanuša – flaut, tin whistle, cuarnamuse galiziane, vôs;
Ana Novak – violin, vôs;
Gašper Šinkovec – ghitare acustiche, armoniche, vôs;
Stanči Škarja – cuintribàs, vôs;
Robert Bone – clarinet, piano, whistle.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Archivio 08/2013 – La Patrie dal Friûl
SIUMS DI STORIE. Glesie Furlane, anno Domini 1409............
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì… *** Cemût che e je lade Daspò dal grant scjas dal Schisme di Ocident, vierzût tal an dal Signôr 1377, la Glesie […] lei di plui +
E DUCJ A VIVERIN… FURLANS E CONTENTS. La bolp e la ue............
E jere une volte, tes culinis tor Buri, une bolp, che e jere golose di ue. Une dì, la bolp e veve fam e cussì e je lade dongje di une plante di vît. La ue e jere picjade une vore adalt, masse adalt par che la bolp, che e jere picinine, e rivàs a […] lei di plui +
CJARGNE VIVE. Gnovis ativitâts tal Comun di Darte............
Al somee che e tiri arie gnove intal Comun di Darte. Ai 27 di Avrîl, al è stât screât il negozi di florist “Il fiocco”, di Sara Migotti e Marzia Candoni. “Cuant che o soi restade incinte – e conte Marzia Candoni – o ai tacât a pensâ di cjatâmi un lavôr part time e […] lei di plui +
CJAMINANT TE STORIE. Lis ultimis dal sgjâf di Murùs............
O vin sintût il dot. Massimo Lavarone, diretôr de tierce campagne di sgjâfs a Murùs in localitât Muris dal Prin ai 26 di Lui 2013 che nus à spiegât alc de storie dal insediament. La SFA, midiant de sô sezion dal Friûl di Mieç e in colaborazion cu la Aministrazion comunâl di Murùs, in chescj […] lei di plui +
FRIÛL EUROPE. Presidence UE a Lituanie, mobilitazion indipendentistis in Catalogne............
Il prin di Lui la Lituanie e à cjapât sù la Presidence de Union Europeane. Nol è il prin dai Stâts jentrâts te UE tal 2004 a vê il compit di rezi par sîs mês il Consei de Union, stant che lu àn za fat la Slovenie (tal 2007), la Cechie (tal 2008), la Ongjarie […] lei di plui +
AUSTRIE. Gnove leç di citadinance in Austrie............
La legjislazion su la citadinance de plui part dai Stâts de Union Europeane si fonde su une combinazion di ius sanguinis e di ius soli. Storichementri, tant che dut il sisteme juridic moderni, ancje la citadinance e je stade regolade daûr la tradizion dal dirit roman; secont chel, un individui al è stât definît daûr […] lei di plui +
Confindustrie regjonalizade, ma al è il Friûl che al tire il cjaruç............
Complice la crisi che e condure, che e domande sparagns e razionalizazion dai coscj, lis variis associazions teritoriâls di Confindustrie dal Friûl-VJ – lant daûr a un orientament che al è daûr a fâsi strade ancje a nivel nazionâl – a àn decidût di inviâ un procès di “regjonalizazion” de rapresentance. O ben, pûr mantignint […] lei di plui +
Ricuardant Arnalt Baracêt............
Ai 21 di Lui al è stât un an che Arnalt Baracêt al è mancjât. Dopo de sô esperience parlamentâr Pci dal 1976 al 1987, al à continuât a batisi pai dirits dai furlans, in particolâr pe Universitât dal Friûl, pai programs in lenghe furlane tal palinsest Rai, pe nassite de Assemblee des Provinciis furlanis, […] lei di plui +
IL FERÂL. Cuant che une robe e va… le robin............
Tai agns 70 dal secul passât, tra lis tantis iniziativis di pre Checo Placerean, e jere ancje la fieste dal popul furlan strenfât pal mont, che e vignive fate in Svuizare a Einsiedeln. Sul puest al jere pre Arduino Codutti che al organizave e di culì a partivin pre Checo, pre Antoni e altris predis, […] lei di plui +
Ancjemò in viaç par tornâ a discuvierzi la vilote furlane: nus compagne chest mês Stefano Montello............
O lin indenant cul viaç intal mont de vilote furlane. La ocasion nus e dâ l’event organizât il Prin di Avost di Lino Straulino e Stefano Montello – une cubie di amîs de indagjine storiche a la origjin de nestre tradizion musicâl – te suaze de rassegne “Musica in Villa” in colaborazion cu la associazion culturâl […] lei di plui +
Il scritôr di marilenghe slovene Boris Pahor al fâs 100 agns, spindûts par difindi la libertât sô e dai plui disfortunâts............
Il timp al cor, ma no somee cussì par lui, che al à ancjemò snait di vendi: Boris Pahor ai 26 di avost al fasarà 100 agns. Scritôr di marilenghe slovene nassût a Triest tal Avost dal 1913, president onorari de Associazion internazionâl pe difese des lenghis e des culturis menaçadis: al à simpri scombatût […] lei di plui +


text:
Mittelfest
Mittelfest 2022
dai 22 ai 31 di Lui
#imprevisti
La vee di Nadâl dal 1915, dut podeve spietâsi Albert Einstein fûr che i rivàs a cjase une letare, spedide dal coleghe Karl Schwarzschild, che dal front, tal mieç des trinceis, al mandave lis soluzions ae jessude resinte des ecuazions di relativitât gjenerâl. Rispuestis dal dut imprevistis, ma dome pai voi di Einstein che al leieve, no pe man di cui che al veve scrit, Schwarzschild, che la sô ment speculative no si jere mai fermade, nancje dentri dal bombardâ interminabil de vuere grande. Chest al è chel che o savìn vuê, e nus ven de conte che Benjamín Labatut al fâs de storie di Schwarzschild. Un pugn di calcui inspietâts, vignûts fûr come dal nuie. Chest al veve Einstein devant di se: motîf di turbament e di maravee profonde.
La stesse sensazion e varès pervadût Berlioz, a scoltâ la sentence capitâl pronunziade di un forest cuntune ande strambe, chest dotôr Woland, che dongje dai sfueis Patriaršie di Mosche, intun tramont cjalt in maniere straordenarie te Vierte dal 1918, al trabascjave di vueli di gjirasol, di Annuška e di decapitazions. Epûr, chel che al sarès stât par Berlioz l’imprevist fatâl, si preparave za, un pas daûr chel altri, cence che lui al savès: parcè che Annuška e cjaminave svelte, dopo vê comprât il vueli, dulà che Berlioz al sarès sbrissât in maniere imprudente. Di gnûf, chê misture di ecitazion e di orôr si le varès cjatade fûr chê sere – al conte simpri Michail Bulgakov intal so romanç “Il mestri e Margarite” – intal diretôr finanziari Rimskij, altri om striât di Woland e compagnie, cussì come lis sioris e i siôrs corûts tal Teatri di Varietât. Li, sul palc, dopo di une schirie di maraveis, e jere nassude dut un colp une boutique strane: une tende, un istant, il vistît vecjo che si dave la volte cun chel ae ultime mode. Rimskji al varès viodût la masse suspirâ cul aparî de boutique, metisi in file cun esitazion, passâ daûr de tende un par volte, gjoldi pe magjie dal gnûf look. Fale dopo cjatâsi dutis e ducj, maraveâts, a berlâ di vergogne inte gnot moscovite, par vie che a jerin restâts – in maniere leterâl – in mudantis, rezipet e canotiere: cun Woland e compagnie a jerin sparîts ducj i biei vistîts.
Veju i impreviscj, che si preparin dulà che i nestris voi no notin, ancje se a viodin, dulà che lis nestris orelis no intindin, ancje se a sintin, dulà che il nestri cuarp al fâs fente di nuie, ancje se si cjate intal mieç dai events. Veju i impreviscj, che a rivin a savoltâ abitudins consolidadis e ciertecis masse facilis, cul lôr gorc di pericui, dolôrs e, ancje, oportunitâts.
Tant che cjartis di zûc che, cuviertis, a platin il lôr segret, i impreviscj a son cussì dome par nô, maraveadis o maraveâts dal lôr sucedi: epûr, une volte che a son rivâts, si pues davuelzi il fîl des lôr causis, ricostruî il lôr preparâsi lent intal timp. Intant, però, o sin za impegnâts cui lôr efiets, cun ce che di gnûf, intal ben o intal mâl, nus àn lassât.
Contâ impreviscj nol è, in se, nuie altri che un zûc, ma bon par sfrancjâ i sens, par cjalâ cun plui atenzion chel che al sucêt ator di ognidune e di ognidun di nô: un pôc par imparâ a dâ valôr a ce che dispès si trascure, un pôc par reagjî intal mût miôr a ce che, dut câs, no si pues previodi. Parcè che la cjarte di zûc, ancjemò taponade e je come il gjat inte scjate di Schrödinger: dome al so aparî tu ’nt cognossis il valôr reâl.
Giacomo Pedini, Direzion artistiche


text:
Degrât ambientâl o degrât culturâl?
Daûr di un studi fât jenfri la Comunitât Europeane, il stât talian al è ultin par chel che al rivuarde la atenzion pai problemis di caratar ambientâl; ma se o sin ultins a livel european come stât, no si fasin mancjâ nuie nancje a livel regjonâl cuntune schirie di ritarts e risiervis culturâls che nus lassin une prospetive une vore preocupant.
IN CODE COME DUTE ITALIE_ La situazion te drete Tiliment e je perfetementri in linie cun chê nazionâl e i motîfs par stâ cu lis orelis tiradis e son tancj; da lis gjavis che nus lassin feridis grandononis ta lis monts (Manià, Lestans, Cjanive e vie indevant) ai cementificis che a mandin nanopolvars e fums di lavorazion da pardut cu lis ciminieris, da lis cassis di espansion tal Tiliment puartadis a le atenzion de comunitât Europeane ai flums doprâs come trois par cori cu lis machinis o piês par depositâ materiâi incuinants, da lis discjariis di scovacis a progjets di svilup che a rivuardin zonis tuteladis come chês dai Magredis o dal Plancjaval dulà che par pocâ il turisim invernâl si riscje di disboscâ un bosc (chel dal Cansili) antigon di secui.
INDIFERENCE_ Il dubi che no si trati dome di degrât ambientâl ma che si trati di degrât culturâl al nas cuant che, cjartis a la man, si viôt che cuasi ducj i sîts interessats e an un valôr storic-afetîf pe int e chi in cualchi câs lis situazions a àn cjatât teren facil ta lis nestri tieris, par gracie di aministrazions vuarbis e sordis, e daspò jessi stadis blocadis tal forest dulà che a son nassudis. Su tancj insediaments industriâi e zonis di produzion, tai agns di aur dal “boom” economic (70/80) si son dispès sierâts no un ma ducj doi i voi su lis cuistions leadis al incuinament par pocâ une economie che e leve in plene, e che no tignive cont di pucis e aghis sporcjis mitint però la fonde par situazions boomerang “chel che si bute vie vuê si lu cjate doman…”. A son tancj i sîts incuinâts in spiete di bonifiche.
Flums impuartants come la Ciline e la Midune a son tal stes timp un valôr pal teritori e un catalic di problematichis e casistichis di degrât; tal jet si cjatin discjariis, gjavis di claps, zonis militârs e zonis dulà che agns in daûr e son stâts lassâts materiâi une vore periculôs.
Flums martoriâts e flums pronts par jessi martoriâts come il Tiliment che cu la cuistion da lis cassis di espansion a movin ancje l’interès di studiôs forescj interessâts plui dai furlans a tutelâ l’ultin flum european cuntun un cors mai mudât dal om; in chest câs la bataie de int e je rinfuarçide di sindics e istituzions che si dan fuarce insiemit.
I COMITÂTS_ Par difindi il teritori a son nassûts un pôc dapardut comitâts spontanis di citadins che si tirin sù lis maniis e che cun firmis, manifestazions, blogs e cetantis altris formis di scjas a cirin di meti un fren a cheste ande, simpri plui caraterizade di cjartis boladis, ritarts tecnics (…o tatics), procediments cidins, responsabilitâts ribaltadis jenfri i diviers ents e disinformazion calcolade. Par dâ une man dispès a vegnin clamadis chês associazions che par statût o par mission a àn il dificil compit di difindi l’ambient (Greenpeace, WWF, Bielis Arts, Mountain Wilderness, Legambiente e cetancj altris ents) e che cun personaçs une vore famôs e testimonials che i metin la muse e l’impegn a cirin di dâ une man, cence però rivâ a fâ nuie, ma in cualchi câs cence nancje vê rispuestis in merit. I volontaris però cu la lôr ativitât nus dan un grant insegnament: la bataie pe atenzion ambientâl no à di sei ni di drete ni di çampe, no à di sei un motîf par berlâ di politiche ma e à di sei dome une bataie di dute la int.
La cuestion dal Sant Lurinç
Tai agns 70 a cjaval dai comuns di Manià, Fane e Frisanc, intune zone clamade “rûc stuart”, une dite di provignince padovane e à scomençât a comprâ terens par implantâ (daûr des vôs che a ziravin…) une ativitât pe lavorazion di prodots agricui e in particolâr par produsi marmeladis (Fane e je cognossude par une cualitât antighe di miluçârs…). La flabe però e dure pôc e la veretât e ven fûr subite. I padovans (cementîrs…) a vevin individuât te pedemontane dal pordenonês un sît ecelent, un lûc perfet dulà sgjavâ “marne e calcâr” par fâ peton. A tachin cussì agns di lotis tra comitâts e cementîrs, a Manià, Fane, Frisanc e Lestans (dulà che e je une altre gjave), ma il scjas fat dai citadins nol puarte di nissune bande e lis aministrazions locâls a continuin a permeti di sgjavâ fevelant di puescj di vore e gnovis oportunitâts. La gjave prest si slargje e e scomence a rimpinâsi su pal Sannt Lurinç, une mont di alt valôr storic, culturâl e afetîf pe int di Manià. Ator de mont a son stadis cjatadis li tracis di insediaments tra i plui antîcs dal Friûl e sutun flanc de mont, si slungje un troi di clap di epoche pre-romane doprât fint ai prins dal 900 come colegament e vie principâl in direzion de Austrie. Al valôr storic si zonte chel artistic tant che sul cret si cjate un dai lûcs di cult plui vecjos dal Friûl (nomenât su documents dal secul XI) vuardât e mantignût pal passât di fraris eremitis ma che al riscje cumò di mudâsi in confin alt di escavazion. Lis ativitâts di estrazion a àn puartât un aument dal traffic pesant, un grant incuinament acustic, segns indelebii tal teritori e un incuinament ambientâl 10 voltis plui consistent di chel de zone industriâl (une des plui grandis dal Friûl…). Plui voltis a son stadis prometudis oparis di rimboscament che però stant lis pendencis de gjave a sunin plui come “contentin” che come soluzion. In zonte ae za pesant situazion, tai agns 90 e rive la pegre ma inesorabil tindince dai cementificis a mudâsi in incinisadôrs di scovacis dulà che la farine di nemâi, i paltans industriâi, i vuei e i cuviertons di machine a vegnin doprâts come “combustibii alternatîfs”. La int par man dai comitâts e domande plui atenzion e une maniere di escavazion plui compatibile cun la bieleça dal teritori ma soredut mancul incuinant.
Il “megaincinisadôr”
Biel rivant in machine de basse viers Manià, subit daspò vê passât Vivâr di lunc di un stradon che al puarte dret tal paîs dai curtis, si cjate un lûc sioron di storie e cuasi magjic: la Cossane. Un teritori particolarmentri grant e tutelât (Area di Rilevante Interesse Ambientale A.R.I.A) che al confine cui Magredis, cu la Ciline e cu lis tiaris dai templârs, che al è stât cuntindût di ducj chei che nus àn concuistât, e che tai ultins agns al à vût un pôc di problemis. Jenfri il teritori si cjatin plantis raris tipichis da la Puzda ungjarese puartadis cun dute probabilitât dal passaç di popolazions forestis, insediaments antîcs, cjamps di forment e pomârs, dulà che dongje, prest e vignarà fate la plui grande discjarie di scovacis umidis dal Nord Est. Un megaimplant pe lavorazion dal compost di 250.000 toneladis par an, par une utence di 3 milions di abitants (in Friûl o sin plui o mancul la metât…) e un trafic costant di TIR. L’implant cu lis scovacis al varès di produsi biogas e duncje eletricitât a bas impat ambientâl. Tocje dî “al varès di” parcè che nassût e aprovât cuasi sot vie si fâs ancjemò une vore di fadie a savê alc di plui su cemût che al funzionarà e su ce vantaçs che nus darà. Chest implant si zonte a une za esistent discjarie di scovacis che si cjate a 300 metris di chê gnove e e à un teren bonificât ma doprât par tant timp come poligon militâr. Di resint la regjon e à ridusût la aree sot tutele par permeti ai contadins di vê une zone di lavorazion e tipologjiis di coltivazion plui grandis. Daûr de vôs de int il gnûf implant al stone une vore soredut parcè che al nas tal mieç di un teritori par tradizion cjâr a ducj e sot tutele europeane pe unicitât morfologjiche e pe particolâr varietât di plantis presints.
Emergjence ambientâl te drete TilimentSandri Olivetto
Degrât ambientâl o degrât culturâl?


text:
Al è daspò la nassite de forme di guvier republican che il Stât talian, jessût dal scjasson dal Fassisim, al sielzè la strade dal decentrament aministratîf, traviers une schirie di Ents di nivel intermedi. Une vie che e fo dibatude e infin scrite de Assemblee Costituente, delegade tal 1946. E che in part e fo la rispueste naturâl, sburtade de Resistence, cuintri di un Stât che par vincj agns al jere stât acentradôr e imbastît suntun unic partît. La istituzion di regjons, cun compits e funzions lôr, e varès rapresentât une novitât. Dut chest, pal Friûl-Vignesie Julie – che la strade e sarà ancjemò plui lungje e cruziade di dutis chês altris regjons, fintremai te cuistion dal non – al volarà dî, soredut e su ducj, une date e une personalitât. La date: ai 18 di Dicembar dal 1946, ven a stâi cuant che la seconde sotcomission de Costituent, cun 17 vôts a pro e 10 contraris, e fâs buine la istituzion de Regjon Autonome pal nestri teritori. La personalitât, invezit, e fo chê di Tiziano Tessitori: ai 29 di Lui dal 1945, al veve fondât l’“Associazion pe autonomie furlane” e in Otubar si jere iscrit ae Dc (tal 1919 al veve aderît al Partît Popolâr). Cul Scût Crosât, al jere stât elet dentri de Costituent, pal coleç XI Udin – Belum (dongje dal coleç unic nazionâl, i “nestris” Paris Costituents a saran in dut 15, jenfri i 556 deputâts. No votarin lis popolazions des atuâls provinciis di Gurize e Triest, e de part orientâl di chê di Udin, tieris ancjemò contindudis e bagnadis di tensions internazionâls). Avocat, nassût a Sedean tal 1895 (propit chel paîs al à, vuê, un “Fondo Tessitori”, cun ducj i documents personâi de sô ativitât politiche, che a son ancje in part in rêt in gracie dai ricercjadôrs di UniUd e linkâts ai Archivis digjitâi dal Senât), al veve za capît il probleme dal ricognossiment de autonomie dal teritori e lu veve scrit tal Jugn dal 1945 su lis pagjinis di “Libertà”, orghin di stampe dal Cln locâl. Dal rest, la stesse Associazion pe Autonomie furlane e veve scomençade une propagande impuartante par une regjon che e coincidès cul Friûl storic, de Livence al Timau. Venit: adieu, par simpri.
A son i agns dal autonomisim e di un sintiment vivarôs di rivendicazion di specialitât, massime in cierts ambients culturâi. Su chest stes sfuei, par esempli, nassût tal 1946 tant che mieç che al sparniçave idei autonomistichis. Ai 19 di Zenâr, intant di une Assemblee dal “Moviment popolâr furlan pe autonomie regjonâl” (tra i fondadôrs Gianfranco D’Aronco, Chino Ermacora e Pier Paolo Pasolini) al Cine Puccini di Udin, Tessitori al ten il discors plui nomenât sul Friûl.
Cuintri lis ideis dal avocat di Sedean, il so stes partît, come dutis lis fuarcis politichis (la drete a cjâf), la stampe conservadore, la borghesie liberâl, ce che al jere restât dal moviment monarchic: dutis cu la pôre che la specialitât e podès esponi il teritori a rivendicazions slavis. Ai 27 di Jugn dal 1947, in gracie dal emendament “Tessitori”, la Costituente e da il bon acet a un Statût speciâl ancje pal nestri teritori regjonâl. Plui che i ecuilibris de politiche, al sarà il caratar sotan dai furlans la grande delusion dal politic democristian, pari dal Friûl. Ve un pas de letare mandade a Marchet: “Jo mi spietavi un grant sclop di calôr, une grande fieste e une sflamiade di fede rinovade e ancjemò plui ferme. Invezit, mi à parût che il Friûl al restàs scuasit frêt, pôc mancul che insensibil. In altris sîts la gnove di chel ricognossiment e varès dismot fûr manifestazions e luminariis e sbandieraments: e il Friûl, cidin o scuasit”. Passassial il cidinôr. Par dute rispueste, i plaçarin ancje une bombe sul puarton di cjase sô in viâl Vignesie, la gnot jenfri il 21 e 22 di Lui di chel an, par fortune cence conseguence. L’om che in cûr so al sperave che il gnûf ent si clamàs dome Friûl, ae fin al acetà la zonte dal “Vignesie Julie” tant che miôr compromès pussibil. ❚
Oscar Puntel
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
La crisi de Europe dai stâts nazionâi e va ancjemò indenant. Al somee che a Bruxelles e tes diviersis capitâls dai stâts che a fasin part de Union Europeane (UE) no vedin capît la lezion che e je rivade dal referendum su la cussì clamade Brexit, dal mês di Jugn di chest an.
Si varès di cambiâ strade, inte direzion di une UE plui unide, plui europeane e soredut plui democratiche, cun plui podês pal Parlament european, cuntun guvier de Europe che si fondi suntune maiorance politiche tes aulis di Strasburc e di Bruxelles cun plui podês ancje pes articolazions teritoriâls dentri dai stâts e cu la creazion di agregazions teritoriâls che a passin i confins statâi di cumò (se di no al è dibant fevelâ cussì tant di Euroregjons). E impen la tendence intergovernative e cres simpri plui e cun chê ancje lis barufis, la ande tecnocratiche dai uficis de Comission e la propagande nazionaliste fate a nivel statâl de bande dai guviers ancjemò prime che dai partîts.
L’ultin mês e mieç al è stât segnât, par esempli, dal braç di fier tra il guvier talian e la Comission europeane. Al moment di lâ in stampe no savìn ancjemò cemût che e larà a finîle: se lis dôs part a cjataran un pont di incuintri, magari dopo des gnovis scjassadis di taramot che a àn sacodât la Italie centrâl, o ben se a laran dilunc a scambiâsi declarazions (pen)ultimativis… Ce che al somee clâr al è la funzion propagandistiche di cheste situazion, inte clime di campagne eletorâl permanente che si cjatisi za di un pôc di timp incà. Al somearès cuasit che in realtât Rome e Bruxelles un acuardi lu varessin za fat: chel di lâ dilunc cun cheste tragjicomedie.
Cun di fat, tai moments di crisi nol è nuie di miôr che vê un nemî, calcolât tant che «esterni» e «forest», o miôr ancjemò doi di lôr: di une bande «la Europe» e di chê altre «i imigrâts».
Chestis dôs cjartis lis à zuiadis cun determinazion fuartonone il guvier ongjarês cul referendum cuintri des cuotis di ripartizion tra i stâts de UE dai migrants e di chei che a domandin asîl. Al premier nazionalist e conservadôr Viktor Orban, però, i à lade strucje: di une bande a àn votât cemût che al voleve lui il 98% di chei che a jerin lâts aes urnis, ma di chê altre a son lâts a votâ dome il 43% di chei che a vevin dirit di fâlu e duncje nuie quorum e referendum anulât. Evidentementri ancje in Ongjarie la maiorance de int e à mostrât di no crodi masse ae pôre de Europe e a chê dai imigrâts che ur plasin cussì tant ai siei sorestants.
Il risultât dal referendum ongjarês si pues calcolâlu une buine gnove pe Europe. Chel istès al vâl pe iniziative dal Parlament regjonâl de Valonie di fâi cuintri ae ratifiche de bande dal guvier de Belgjiche dal acuardi comerciâl CETA tra UE e Canada. Il vôt dai 10 di Otubar al è stât calcolât tant che un at cuintri de Europe, une decision localiste e un pericul pe UE compagn de Brexit. Nissun che si vedi domandât se impen la sielte dai deputâts de regjon francofone no fos propit a pro de Europe, in difese di chei dirits dai lavorents e dai consumadôrs che a varessin di jessi un dai standards europeans. Magari cussì no, ae fn dal mês passât chel stes Parlament al à cambiât idee, dopo di une tratative a nivel statâl e european: il dubi al è che nol vedi rivât a otignî alc e ce e che al sedi stât libar di scugnî molâ.
Che e coventi une Europe plui Europe, là che a valin di plui lis personis, i lôr dirits e lis comunitâts teritoriâls e mancul i afariscj, i prepotents e i stâts nazionâi di cumò, imbombâts di fanatisim tes peraulis e tai fats, al ven marcât di un document dât fûr ai 21 di Otubar de bande dal grup di elaborazion politiche Un Friûl Diferent che al fevele propit de crisi dal stât nazionâl, de tendence centraliste che e je la sostance principâl de ipotetiche riforme costituzionâl taliane argoment dal referewndum dai 4 di Dicembar e de Europe che e je e di chê che e mancje (http://www.unfriuldiferent.eu/wp-content/uploads/2016/10/fin_stat_nazional.pdf).
Tant a dî: plui Friûl e plui Europe e un Friûl diferent par une Europe divierse (e viceversa). ❚
Marco Stolfo
FRIÛL EUROPE. Un Friûl diferent e une Europe divierse............
La crisi de Europe dai stâts nazionâi e va ancjemò indenant. Al somee che a Bruxelles e tes diviersis capitâls dai stâts che a fasin part de Union Europeane (UE) no vedin capît la lezion che e je rivade dal referendum su la cussì clamade Brexit, dal mês di Jugn di chest an.


text:
La gnove “vicinie”? E pues jessi la Rêt. Se i nestri vons a decidevin ce che al coventave pe lôr comunitât cjatantsi fisicamentri inte place dal paîs sot dal tei, «ancje cumò nus coventarès un lûc, fisic o virtuâl, par cognossi ducj i aspiets des sieltis che a rivuardin il nestri teritori. E mi smaravei che une Regjon come la nestre – dulà che il taramot al à sburtât a une grande partecipazion inte gjestion de evoluzion urbanistiche – no vedi ancjemò istituzionalizât un puest dulà che i citadins a puedin dâ la lor opinion su temis come lis grandis infrastruturis e lis trasformazions dal contest cuotidian di vite dai lor paîs».
Fabbro al è un espert di chê che in dì di vuê si clame “planificazion partecipade”, ven a stâi chê maniere di rindi protagoniscj i citadins des grandis sieltis che ju rivuardin. La uniche soluzion par evitâ che sindrome Nimby (“Not in my back yard”, “No tal gno zardin”) che e puarte cun se protestis e contrascj di bande des popolazions dai teritoris interessâts di oparis dal grant impat. «Al è clâr che la partecipazion e à di jessi sigurade pardabon, e no jessi un fat retoric dulà che si presente sieltis caladis di parsore su la int come bombis in timp di vuere». «Dome cjatant moments di confront seris e dant dutis lis informazions in maniere clare e trasparente si pues fâ capî che une opare e je stade pensade tal interès de int e no dome pal tornecont di cualchidun» al dîs Fabbro «ma par imbastî un imprest decisionâl seri bisugne che chest al sedi indipendent, che il so parê al conti e che al vedi dutis lis informazions par creâsi une idee e cjapâ une decision».
In presince di organisims dal gjenar eletrodots, rigassificadôrs, autostradis e feradis, discjariis e implants di produzion energjetiche varessino vite plui facile? «Se si vûl decidi parsore dal cjâf de int, no si à mai vite facile. La condivision e jude a cjatâ soluzions, magari difarentis e cun coscj plui alts pal Stât o pal imprenditôr, ma cun plui acet de bande de int». «La presince di internet e permet vuê une difusion capilâr de informazion e lis istituzions a àn dut il vantaç a stiçâ la discussion, no dome su grandis oparis ma ancje su piçulis modifichis ai Plans Regoladôrs che vuê invezit in maniere burocratiche a restin dentri dai scansei dai Uficis Tecnics dai Comuns. E po a son ancje lis destinazions des casermis che a son la ereditât plui evidente des servitûts militârs che a àn paralizât par 50 agns il nestri cunfin. Parcè no interessâ la int dal lôr destin?»
Lis prioritâts pal guvier de urbanistiche dut câs a son ancje chês che a passin par sieltis dificilis ma necessaris “come chê di fermâ l’ûs ecessîf di teritori”. No si pues lâ indevant a jemplâ di ciment e asfalt i nestris paîs sedi pal dissest idrogjeologjic che al derive di chest abûs, ma ancje parcè che plui cjasis vueidis a son, mancul a valin chês de int che invezit e je a stâ alì. Ma chi a son doi ostacui: prin di dut l’egoisim e l’individualisim de int e dai impresaris ma ancje «il fat che la costruzion e je viodude dai Comuns come un imprest par fâ casse e tirâ sù beçs: e fin cuant che cun Imu e Bucalossi a vuadagnaran dome i Comuns che a lassin costruî, ancje se in maniere salvadie, al sarà ben dificil ridusi il consum di teritori». ■
Walter Tomada
TERITORI. La Rêt come “gnove Vicinie”Walter Tomada
La gnove “vicinie”? E pues jessi la Rêt. Se i nestri vons a decidevin ce che al coventave pe lôr comunitât cjatantsi fisicamentri inte place dal paîs sot dal tei, «ancje cumò nus coventarès un lûc, fisic o virtuâl, par cognossi ducj i aspiets des sieltis che a rivuardin il nestri teritori. E mi smaravei che une Regjon come la nestre – dulà che il taramot al à sburtât a une grande partecipazion inte gjestion de evoluzion urbanistiche – no vedi ancjemò istituzionalizât un puest dulà che i citadins a puedin dâ la lor opinion su temis come lis grandis infrastruturis e lis trasformazions dal contest cuotidian di vite dai lor paîs».


text:
Otubar al è un mês di racueltis: si cjapin sù chei raps di ue che Setembar nol veve ancjemò madurît ben, lis ultimin panolis, e dopo miluçs, piruçs, foncs, cjastinis.
Ae fin dal mês, cun dut chel ben di Diu, si cjapin sù ancje doi, trê chilos in plui su la belance.
I sants dal mês
◆ Ai 4 di Otubar, Sant Francesc di Assisi, che al fevelave cun ducj i animâi, dal lôf ae pudiese (ce che al veve di dîsi cuntune pudiese, chel no lu sai. Forsit: “Va, e invât il Friûl!”).
◆ Ai 10 di Otubar, Sant Denêl, protetôr dal persut crût. Une curiositât: dopo che al à incuintrât Sant Denêl, Sant Francesc di Assisi nol à plui rivât a fevelâ cul purcit.
◆ Ai 21 di Otubar, Sante Ursule, deventade sante a fuarce di spietâ so marît mangjant pan e coculis suntune vît.
◆ Ai 28 di Otubar, Sant Simon, protetôr dai baracons a Codroip. Une altre curiositât: ae fieste di Sant Simon o cjatais simpri ancje Sant Denêl.
Otubar te storie
Ai 17 di Otubar dal 1797, Napoleon al firmà il Tratât di Cjampfuarmit, cedint la Republiche di Vignesie a la Austrie.
Lis tratativis si son sieradis cuant che il popul furlan al à scomençât a manifestâ cul slogan “O Zico o Austrie”. No jessint ancjemò nassût il grant Arthur Antunes Coimbra, Napoleon al à scugnût sielzi la Austrie
Personaçs nassûts
in Otubar
◆ Zuan di Udin, un impuartant pitôr cul balin pal cine asiatic.
◆ Primo Carnera, un dai pugjii plui famôs dal mont. Cuant che, cressint, al è deventât alt doi metris, al podeve sielzi di fâ il pugjil o il zuiadôr di bale tal zei. Ae fin, al à sielzût il pugjilât, ma cualchidun al à di jessisi confondût e a Udin i àn dedicât un palaç pal basket.
◆ Giorgio di Centa, campion di schi di fonts. Giorgio al à scomençât a fâ schi di fonts tai prins agns Otante, par brusâ lis caloriis di une cene di Nadâl cjargnele. Cuarante agns dopo, i mancje ancjemò di brusâ il dolç.
Animal dal mês
Nol covente nancje dîlu: la pudiese. Tai ultins agns, lis pudiesis asiatichis a àn rimplaçât chês nostranis, pe lôr capacitât di riproduzion rapide: di fat, a son cusidis tes fabrichis in Cine, là che a son usâts a fabricâ robis piçulis tant che golainis di perlutis, e virus. ❚
Otubar, mês di racuelteBete di Spere
Otubar al è un mês di racueltis: si cjapin sù chei raps di ue che Setembar nol veve ancjemò madurît ben, lis ultimin panolis, e dopo miluçs, piruçs, foncs, cjastinis.


text:
Al è tornât a jessi publicât il periodic di informazion de Confraternite dai Benandants, une associazion no dome culturâl che si cjate ogni tre mês, al scjadi di chês che si clamin tempora, che e torne a scuvierzi il mît dai Benandants, chei nassûts cu la cjamese che a scombatevin cu la mace dal fenoli, svolant tal cîl de Patrie vie pe gnot: i difensôrs dal Ben cuintri lis fuarcis dal Mâl.
Al torne duncje il sfuei dai Benandants, grazie soredut ae disponibilitât e la buine volontât dai Furlans di doman. Chest sfuei rignuvît al è e al sarà a disposizion dai Benandants e di ducj chei che a vuelin leilu. La Crôs di Aquilee, tes intenzions, al vûl restâ un sfuei di informazion, sempliç, e cence pretesis par comunicâ dentri de Confraternite dai Benandants, ma al è cu lis orelis spiçadis par sintî ce che al capite tal mont e par jessi atent ai problemis e a lis necessitâts dal Friûl e dai Furlans. Un grazie di cûr, za di cumò, a ducj chei che a àn dade e a dan une man. ■
Redazion
CURTE. La crôs di Aquilee............
Al è tornât a jessi publicât il periodic di informazion de Confraternite dai Benandants, une associazion no dome culturâl che si cjate ogni tre mês, al scjadi di chês che si clamin tempora, che e torne a scuvierzi il mît dai Benandants, chei nassûts cu la cjamese che a scombatevin cu la mace dal fenoli, svolant tal cîl de Patrie vie pe gnot: i difensôrs dal Ben cuintri lis fuarcis dal Mâl.


text:
“Dopo pôc plui di tre oris di svol, un omp partît di Parigi (o di Frankfurt) al rive a Istambul (par antîc Costantinopoli), une grande citât. Al è in Turchie e ancjemò in Europe. A Istambul al travierse un stret braç di mâr sun tun puint di cualchi centenâr di metros e al è simpri in Turchie, ma no plui in Europe.Cjaminant in pôcs minûts, al è passât da la Turchie d’Europe e la Turchie d’Asie”.
E scomence cussì cheste opare divulgative dal grant storic francês (1924-2014), che la Filologjiche e à vût editât inte traduzion par furlan di GianFranco Ellero. A jerin i agns des leçs in favôr de lenghe furlane, prime chê regjonâl (1996) e po chê taliane (1999). E su la onde di chest gnûf interès, la SFF e pensà ben di meti a disposizion dai zovins (e magari ancje des scuelis) un studi di alt nivel, ufiert no plui par talian, ma in marilenghe.
Idee meritorie, ma salacor buride fûr un pôc masse di corse. In efiets nol somee che si vedi tignût cont de necessitât di curâ la lenghe cun atenzion. E cussì no si pues fâ di mancul di marcâ i tancj talianisims. E, piês ancjemò, lis ossilazions di scriture e di grafie: mît al convîf cun mito; Diu cun dios; cjâfs cun capos; l’articul plurâl i cun ju; Belgio cun Belgjo; aeroplano cun reoplano e v.i. Inta chê stesse pagjine (63) o cjatìn meti in pîds e meti in pins. Altris inciertecis a rivuardin l’ûs dal relatîf che a voltis apostrofât pe elision, e altris voltis no: a p. 54 inte stesse frase: “…Ch’e permet di calculâ la fuarce che tire… “.
E po: Cristofar no lu vevi mai sintût. Cristoful sì.
Al displâs chest pressapochisim. Al da scuasi la idee che la lenghe furlane e sei cussì, une robe di circumcirche. E al displâs propit par vie che la opare e je meritorie. Si viôt che cui che le à scrite al à une percezion clare dal insiemi de storie de Europe e al sa meti adun ducj i tocs dal puzzle par furnî une vision complete e coerente.
Di segnalâ a son ancje lis notis (vincjeune) che il tradutôr al zonte insom dal libri, par sclarî cualchi passaç e ancje par vierzi une barconete sul Friûl e su la sô storie in paralêl e in confront cu la storie de Europe dute interie.
Biei ancje i dissens e lis cjartinis gjeografichis di Tonino Cragnolini che a zontin colôr e vivarositât al libri (cirche 90 pagjinis). ❚
Laurin Zuan Nardin
SIMPRI BOGNS. Jacques Le Goff, L’Europe contade ai zovins, Udin 1998............
“Dopo pôc plui di tre oris di svol, un omp partît di Parigi (o di Frankfurt) al rive a Istambul (par antîc Costantinopoli), une grande citât. Al è in Turchie e ancjemò in Europe. A Istambul al travierse un stret braç di mâr sun tun puint di cualchi centenâr di metros e al è simpri in Turchie, ma no plui in Europe.Cjaminant in pôcs minûts, al è passât da la Turchie d’Europe e la Turchie d’Asie”.